Brussel 25.05.2004

KUMM(2004) 392 finali

2004/0123 (COD)

Proposta għal

DIRETTIVA TAL-PARLAMENT EWROPEW U TAL-KUNSILL

dwar Servizzi ta’ Informazzjoni armonizzati tat-Traffiku tax-Xmajjar dwar passaġġi ta’ l-ilma interni fil-Komunità

(preżentata mill-Kummissjoni)

MEMORANDUM TA’ SPJEGAZZJONI

1. INTRODUZZJONI

L-introduzzjoni ta’ teknoloġiji ġodda fin-navigazzjoni interna bdiet fl-aħħar deċennji tas-seklu għoxrin bl-iżvilupp ta’ servizzi radjutelefoniċi fuq passaġġi ta’ l-ilma interni. Dawn ippermettew il-kuntatti vapur/art u vapur/vapur għall-arranġament ta’ manuvri ta’ passaġġ. L-iżvilupp sussegwenti ta’ radar b’riżoluzzjoni għolja għan-navigazzjoni interna u t-tagħmir tal-passaġġi ta’ l-ilma b’rifletturi tar-radar fuq bagi u nar ta’ allarm ippermetta n-navigazzjoni f’viżibilità baxxa. Għal sitwazzjonijiet ta’ traffiku diffiċli, twaqqfu ċentri tat-traffiku li fihom it-traffiku huwa monitorjat permezz ta’ stazzjonijiet tar-radar fuq l-art.

Illum, teknoloġiji avanzati ta’ l-ICT (Informazzjoni u Komunikazzjoni) isibu posthom ukoll fit-trasport tal-passaġġi ta’ l-ilma interni. Għall-użu abbord, qed jiġu żviluppati u implimentati kompjuters konnessi ma’ l-Internet permezz tal-komunikazzjoni mobbli, kif ukoll permezz ta’ sistemi tas-satellita li jiffissaw il-pożizzjoni, mapep elettroniċi tan-navigazzjoni u transponders . Fuq l-art, qed jiġu installati stazzjonijiet tar-radar li josservaw il-bersall kif ukoll sistemi għar-rapport tal-vapuri b’ databases interkonnessi.

Kull wieħed minn dawn is-sistemi tekniċi jiflaħ diversi servizzi ta’ navigazzjoni interna. Sabiex tkun assigurata l-interoperabbiltà bejn servizzi fuq livell nazzjonali imma wkoll Ewropew u biex ikun promoss it-trasport bejn il-fruntieri permezz tal-passaġġi ta’ l-ilma interni (IWT), is-servizzi ġodda ta’ informazzjoni u t-teknoloġiji li jsostnuhom għandhom ikunu armonizzati madwar l-Ewropa.

Ir-rwol tan-Navigazzjoni Interna

L-Ewropa għandha aktar minn 30,000 km ta’ kanali u xmajjar li jgħaqqdu flimkien mijiet ta’ bliet ewlenin u żoni li għandhom konċentrazzjonijiet industrijali. In-netwerk ewlieni ta’ madwar 10,000 km jgħaqqad l-Olanda, il-Belġju, il-Lussemburgu, Franza, il-Ġermanja u l-Awstrija. Għalkemm is-sinsla ta’ dan in-netwerk hija msawra bix-xmajjar ewlenin bħalma huma r-Rhine u d-Danubju, ħafna friegħi fl-għamla ta’ estwarji u kanali jgħaqqdu varjetà ta’ bliet u ċentri industrijali iżgħar. Numru mdaqqas ta’ portijiet tul dan in-netwerk iwasslu biex ikun hemm aċċess u rabtiet ma’ metodi oħra ta’ trasport.

Minkejja d-disponibbiltà ta’ dan in-netwerk, il-passaġġi ta’ l-ilma interni xorta għad għandhom potenzjal kbir li għadu mhux qed jiġi sfruttat bl-aħjar mod possibbli. Il-ġarr tal-merkanzija fuq il-passaġġi ta’ l-ilma interni huwa ta’ madwar 7% tal-ġarr intern kollu (it-trasport tal-wiċċ) tal-pajjiżi ta’ l-UE-15, li disgħa minnhom għandhom IWT ta’ ċerta importanza, li fis-sena 2000 kienet ta’ 125 biljun tunnellata-kilometri, waqt li il-ġarr fuq it-triq u bil-ferrovija kien ta’ 80% u 13% rispettivament. Is-sehem ta’ l-IWT fit-trasport tal-wiċċ kollu naqas sew minn 12% fl-1970 għal 7% fis-sena 2000, għalkemm il-volum tat-traffiku tiegħu żdied f’dak il-perijodu ta’ 30 sena minn 102 bn għal 125 bn tunnellata-kilometri (+18%).

L-istampa hija kemmxejn differenti meta wieħed iqis l-Istati Membri ta’ l-UE li għandhom passaġġi ta’ l-ilma interni, li fihom 12% tal-merkanzija tinġarr permezz tan-navigazzjoni interna. F’ċerti reġjuni, eż. fil-portijiet ta’ ġewwa l-pajjiż, bħalma huma dawk tal-Benelux u fit-Tramuntana ta’ Franza, is-sehem modali tat-trasport fil-passaġġi ta’ l-ilma interni huwa ferm akbar u jlaħħaq mat-43% fl-Olanda meta mqabbel ma’ l-14% fil-Ġermanja u t-12% fil-Belġju.

Fil-Pajjiżi ta’ l-Adeżjoni fl-UE, total ta’ 8.5 biljun tunellata-kilometri kienu nġarru fl-1999, l-aktar fix-xmara Danubju. Is-sehem modali kumplessiv ta’ l-IWT fil-Pajjiżi ta’ l-Adeżjoni (il-pajjiżi tad-Danubju) huwa simili għal dawk ta’ ċerti Stati Membri. Waqt li fir-Rumanija u s-Slovakkja l-IWT jilħaq id-9%, fl-Ungerija dan huwa ta’ 6%, fil-Bulgarija 3%, waqt li fir-Repubblika Ċeka dan huwa ta’ 2%.

Il-White Paper u t-teknoloġiji ta’ informazzjoni u komunikazzjoni avanzata fil-passaġġi ta’ l-ilma interni

Il-Kummissjoni Ewropea tagħraf il-potenzjal kbir tan-navigazzjoni interna bħala mod ta’ trasport alternattiv għat-trasport tal-merkanzija. Huwa magħruf li t-trasport minn passaġġi ta’ l-ilma interni huwa normalment irħas, iktar ekonomiku, serju u iktar ħabib-ta’-l-ambjent minn modi oħra.

Waqt li qed tiffaċċja problemi kbar ta’ kapaċità u ambjentali fil-metodi tat-trasport fuq l-art, l-aktar dak ta’ fuq it-triq, il-politika Ewropea dwar it-trasport għalhekk għandha interess akbar biex tiżviluppa t-trasport fil-passaġġi ta’ l-ilma interni ħalli dan isir alternattiva reali waqt li jkun hemm l-anqas piż fuq l-ambjent.

Il-Kummissjoni Ewropea mhix interessata biss li jogħla l-użu tat-trasport fil-passaġġi ta’ l-ilma interni bħala mezz alternattiv ta’ trasport, iżda li dan isir il-mod ewlieni fis-sistema tat-trasport intermodali fl-Ewropa, hekk kif stabbilit fil- White Paper "Il-Politika ta’ l-Ewropa dwar it-Trasport għall-2010: żmien ta’ deċiżjoni"[1]. Bħala parti minn dan il-kunċett, il-Kummissjoni qed tipproponi li tgħaqqad il-passaġġi ta’ l-ilma interni f’sistemi ta’ trasport bil-ferrovija u oħrajn qosra bil-baħar. B’hekk ikun hemm alternattiva aċċessibbli, ekonomika, bla periklu u bla ħsara għall-ambjent għan-netwerk tat-toroq li huwa ffullat u mhux sostenibbli.

Il-Kummissjoni beħsiebha toħloq kundizzjonijiet tajba biex ikun hemm aktar żvilupp f’dan il-qasam u tinkuraġġixxi n-negozji sabiex jużaw dan il-metodu ta’ trasport. Bħala parti mill-istrateġija tal- White Paper , din qed tintrabat li tgħin aktar li dan is-settur billi tadatta ruħha għall-ħtiġiet tas-suq ġdid. Din tinkuraġġixxi ħafna l-użu ta’ tagħrif u teknoloġiji ta’ l-informatika moderni (ICT), bl-għan partikolari li jittejjeb l-immaniġġjar tat-traffiku u tat-trasport fil-passaġġi ta’ l-ilma interni.

Fir-rigward tat-trasport permezz tal-passaġġi ta’ l-ilma interni il- White Paper tippreskrivi “l-installazzjoni ta’ għajnuna tan-navigazzjoni b’effiċjenza għolja u sistemi ta’ komunikazzjoni fin-netwerk tal-passaġġi ta’ l-ilma interni” sabiex tagħmel lil dan il-mod ta’ trasport iktar serju, effiċjenti u aċċessibbli. Ir-riżoluzzjoni tal-Parlament Ewropew dwar il- White Paper tal-Kummissjoni tal-politika Ewropea tat-trasport għall-2010[2] “ […] tqis li l-ħolqien ta’ sistemi ta’ informazzjoni b’eżekuzzjoni għolja u b’firxa ġeografika fuq passaġġi ta’ l-ilma interni huwa estremament importanti f’din il-konnessjoni u titlob lill-Kummissjoni biex tressaq proposta mill-aktar fis possibbli għal dispożizzjonijiet tekniċi armonizzati lejn l-implimentazzjoni ta’ Servizzi ta’ Informazzjoni tax-Xmajjar (RIS)”.

L-importanza tar-RIS għan-Navigazzjoni Interna

Il-kunċett tas-Servizzi ta’ Informazzjoni tax-Xmajjar, li jirrappreżenta l-ikbar bidla f’dan il-qasam f’ħafna deċennji, għandu l-iskop li jiġu implimentati servizzi ta’ informazzjoni sabiex jappoġġaw l-ippjanar u l-amministrazzjoni ta’ l-operazzjonijiet tat-traffiku u t-trasport. L-implimentazzjoni tar-RIS mhux biss se ttejjeb is-sigurtà u l-effiċjenza fit-traffiku, imma fl-istess ħin se żżid ukoll l-effiċjenza u s-sigurtà ta’ l-operazzjonijiet ta’ trasport.

Ir-RIS tiffaċilita l-kompiti ta’ l-awtoritajiet kompetenti, b’mod partikolari l-amministrazzjoni u l-monitoraġġ tat-traffiku ta’ oġġetti perikolużi. Permezz ta’ forniment ta’ data lill-kaptani, hija ttejjeb il-bażi għad-deċiżjonijiet immedjati ta’ navigazzjoni. Is-sigurtà u l-protezzjoni ambjentali se tiżdied permezz ta’ informazzjoni aħjar u permezz ta’ ħinijiet ta’ reazzjoni iqsar fl-emerġenzi.

Ir-RIS tappoġġa s-settur tat-trasport minn passaġġi ta’ l-ilma interni sabiex dan ikun konformi ma’ l-iżviluppi moderni fl-amministrazzjoni tal-loġistika u tal-katina ta’ fornimenti, u għalhekk tiffaċilita l-integrazzjoni tat-trasport minn passaġġi ta’ l-ilma interni fil-katina tat-trasport intermodali li huwa rekwiżit għal sehem modali għola għat-trasport minn passaġġi ta’ l-ilma interni.

Ir-RIS għandu jidher bħala pass kbir ’il quddiem, li jibdel it-trasport minn passaġġi ta’ l-ilma interni f’mod ta’ trasport trasparenti, serju, flessibbli u faċli biex wieħed ikollu aċċess għalih. Flimkien ma’ l-operazzjonijiet loġistiċi li huma ta’ benefiċċju u li huma ħbieb-ta’-l-ambjent, l-iżvilupp tar-RIS jagħmel it-trasport minn passaġġi ta’ l-ilma interni attraenti għall-amministrazzjoni tal-katina tal-fornimenti.

Ir-RIS huwa importanti għas-settur sħiħ tal-passaġġi ta’ l-ilma interni Ewropej. Ir-rivitalizzazzjoni tat-trasport minn passaġġi ta’ l-ilma interni permezz ta’ l-implimentazzjoni tar-RIS hija ta’ interess speċjali fir-rigward tat-tkabbir ta’ l-Unjoni Ewropea fil-pajjiżi ta’ l-Ewropa Ċentrali u tal-Lvant.

2. IL-KUNTEST TAL-POLITIKA

Minħabba l-kontribuzzjoni pożittiva tan-navigazzjoni interna għall-ksib ta’ l-għanijiet tal-politika tat-trasport kif enfasizzat mill- White Paper , l-iżvilupp tar-RIS huwa rifless fil-politika Ewropea u huwa wkoll appoġġat bis-sħiħ mill-korpi u l-istituzzjonijiet internazzjonali.

Id-Deċiżjoni Nru 1692/96/KE tal-Parlament Ewropew u tal-Kunsill tat-23 ta’ Lulju 1996 dwar il-linji gwida tal-Komunità għall-iżvilupp ta’ netwerk tat-trasport trans-Ewropew tiddikjara fl-Artikolu 11 (4) li n-netwerk tal-passaġġi ta’ l-ilma interni u l-portijiet interni għandhom jinkludu l-‘infrastruttura ta’ l-amministrazzjoni tat-traffiku’. Skond l-Anness II, Taqsima 4 tad-Deċiżjoni, is-sistemi ta’ ssinjalar, tmexxija u komunikazzjoni għall-bastimenti tal-passaġġi ta’ l-ilma interni għandhom jitqiesu bħala proġetti ta’ interess komuni u għandhom għalhekk ikunu eleġibbli għall-fondi TEN. F’dan il-qafas, fl-2001 ġie ko-finanzjat studju ta’ flessibbiltà dwar l-implimentazzjoni tar-RIS fid-Danubju ġewwa l-Awstrija.

Il-proposta għal Deċiżjoni tal-Parlament Ewropew u l-Kunsill li temenda d-Deċiżjoni Nru 1692/96/KE dwar il-linjigwida tal-Komunità għall-iżvilupp ta’ netwerk ta’ trasport trans-Ewropew (KUMM(2001) 544 finali) fl-Artikolu 5 (f) tqis bħala prijorità “l-użu ta’ sistemi ta’ trasport intelliġenti u interoperabbli biex itejbu kemm jista’ jkun il-ħila ta’ l-infrastruttura eżistenti kif ukoll is-sigurtà”.

Fir-rapport tiegħu tas-27 ta’ Ġunju 2003, il-Grupp ta’ Livell Għoli dwar in-netwerk tat-Trasport trans-Ewropew jilqa’ l-intenzjoni tal-Kummissjoni li tipproponi direttiva-qafas biex tiġi żgurata l-interoperabbiltà tas-sistemi ta’ komunikazzjoni għall-passaġġi ta’ l-ilma interni tal-Komunità.[3]

Id-Dikjarazzjoni tal-Ministri Ewropej tat-Trasport iffirmata f’Rotterdam f’Settembru 2001 issejjaħ lill-Istati Membri u lil dawk ta’ l-Adeżjoni biex jimplimentaw is-Servizzi ta’ Informazzjoni tax-Xmajjar pan-Ewropej sas-sena 2005.

Fis-sessjoni tal-Kunsill tat-Trasport tad-9 ta’ Ottubru 2003, l-Olanda, appoġġjata minn Stati Membri oħra, laqgħat l-inizjattiva tal-Kummissjoni biex tressaq proposta għal Direttiva dwar is-Servizzi ta’ Informazzjoni tax-Xmajjar.

L-iżvilupp tar-RIS huwa wkoll rikonoxxut u kkurat mill-Kummissjonijiet tax-Xmajjar kif ukoll mill-Assoċjazzjoni Internazzjonali għan-Navigazzjoni (PIANC). Ġew żviluppati numru ta’ rekwiżiti importanti ta’ organizzazzjoni u standardizzazzjoni. Fl-2002 il-PIANC ħolqot il-Linjigwida RIS fuq il-bażi tar-riżultati ta’ diversi proġetti Ewropej ta’ riċerka u żvilupp. Dawn il-Linjigwida RIS 2002 kienu adottati formalment mill-Kummissjoni Ċentrali għan-Navigazzjoni fuq ix-xmara Rhine f’Mejju 2003.

Standard li jikkonċerna Display Elettroniku tal-Mapep u Sistema ta’ Informazzjoni għan-Navigazzjoni Interna (ECDIS Interna) ġie abbozzat minn Grupp ta’ Esperti fil-kuntest ta’ l-INDRIS (Dimostratur fil-Qasam tan-Navigazzjoni Interna għas-Servizzi ta’ Informazzjoni dwar it-Traffiku fix-Xmajjar) u kien adottat formalment mill-Kummissjoni Ċentrali Rhine u mill-Kummissjoni Danube fl-2001.

Fl-2002 il-parti tal-Ħidma tal-UN/ECE dwar it-Trasport minn Passaġġi ta’ l-Ilma Interni adottat, permezz tar-Riżoluzzjoni Nru 48, Rakkomandazzjoni dwar Wirja Elettronika tal-Mapep u Sistema ta’ Informazzjoni għan-Navigazzjoni Interna (ECDIS Interna) u qed tikkunsidra t-twaqqif ta’ prinċipji komuni u rekwiżiti tekniċi għal Servizzi ta’ Informazzjoni tax-Xmajjar pan-Ewropej (RIS).

3. L-IżVILUPP TAR-RIS SAL-LUM

Servizzi telematiċi stand-alone nazzjonali bdew jiġu żviluppati mill-aħħar tat-tmeninijiet. L-isfida li qed jiffaċċja il-qasam tat-trasport fil-passaġġi ta’ l-ilma interni tinsab fl-integrazzjoni ta’ dawk id-diversi servizzi u sistemi f’kunċett komuni wieħed ta’ l-operat.

L-iprem xogħol fl-Istati Membri

F’dan li ġej, qed jingħataw numru ta’ eżempji ta’ applikazzjonijiet RIS fuq livell nazzjonali. Deskrizzjoni aktar dettaljata fuq id-diversi applikazzjonijiet RIS nazzjonali eżistenti jinsabu fir-rapport importanti ħafna li kien sar mill-Ħames Programm Strutturali tal-proġett RTD COMPRIS.[4]

Is-sistema ta’ informazzjoni dwar il-kanali navigabbli fil-Ġermanja ARGO (Navigazzjoni Avanzata fix-Xmajjar) tipprovdi lill-kaptani tal-passaġġi ta’ l-ilma interni b’informazzjoni fuq il-kanali navigabbli u fuq il-fond attwali ta’ l-ilma fi żmien reali fuq il-mapep ta’ l-ECDIS Interna. Din tikkonsisti fi tliet komponenti: mappa elettronika tan-navigazzjoni (ENC), xbihat bir-radar u informazzjoni dwar il-fond ta’ l-ilma għal wesgħat kritiċi. Permezz ta’ riċevitur DGPS (Sistema ta’ Pożizzjonar Globali Differenzjali) ikun possibbli li l-kaptan ta’ vapur jikseb b’mod eżatt il-pożizzjoni tiegħu stess fuq ix-xbiha. Is-sistema titħaddem fix-xmara Rhine.

Il- BICS (Sistema ta’ Tagħrif u Komunikazzjoni dwar il-Braken) kienet ġiet żviluppata l-aktar biex ikun rappurtat il-ġarr ta’ oġġetti perikolużi. Il-messaġġi EDI (Interskambju Elettroniku ta’ l-Informazzjoni) mingħand kaptani ta’ bastimenti lill-awtoritajiet jkunu jistgħu jitwasslu permezz tas-sistema Olandiża IVS90 u dik Ġermaniża MIB/MOVES. Il-BICS tippermetti li waqt il-vjaġġ ikun hemm bdil ta’ tagħrif dettaljat dwar punti ppjanati ta’ tagħbija u ħatt ta’ merkanzija. Din id-data tixxandar permezz ta’ kompjuter jew telefon ċellulari lid-diversi awtoritajiet tal-passaġġi ta’ l-ilma interni u l-portijiet. L-istandards użati jinkludu l-EDIFACT (l-Interskambju Elettroniku ta’ l-Informazzjoni għall-Amministrazzjoni, il-Kummerċ u t-Trasport) kif ukoll protokolli standardizzati. Qabel, din l-informazzjoni kienet s-soltu tinbidel bil-fomm fuq it-telefon, u/jew bil- fax . Id-data issa tiġi ddikjarata darba biss, meta l-vapur ikun telaq. Id-data tinħażen ukoll għal skopijiet ta’ statistika. Il-BICS ilha titħaddem mill-1996. Din tkopri l-Awstrija, il-Belġju, Franza, il-Ġermanja, il-Lussemburgu, l-Isvizzera u l-Olanda.

Il- BIVAS (Binnenvaart Intelligent Vraag en Aanbod Systeem) huwa sit interattiv ta’ l- internet fejn il-provvista u d-domanda għall-merkanzija tkun tista’ titqabbel (immaniġġjar tat-tagħbija u l-flotta). Din tippreżenta d-domanda għat-trasport kif ukoll il-provvista tal-kapaċità tal-vapur, u għalhekk tkun qed tistabbilixxi l-kuntatt bejn il-kaptan tal-vapur u min jibgħat il-merkanzija. Meta jsiru tibdiliet fil-merkanzija li tkun offruta, il-kaptan jirċievi messaġġ ta’ avviż b’SMS. In-negozjati preżenti qed jitħallew għall-partijiet tas-suq stess. Is-sistema ma tappoġġjax il-proċess kummerċjali nnifsu. Din ġiet ippruvata, iżda s’issa għadha mhix titħaddem.

Id- DoRIS (Is-Servizzi ta’ Informazzjoni dwar tax-Xmara Danubju) b’mod awtomatiku tiġġenera l-informazzjoni dwar it-traffiku permezz ta’ transponders ta’ l-AIS (Sistemi Awtomatiċi ta’ Identifikazzjoni). L-immaġni tattika tat-traffiku bħalissa qed tkun ippruvata għall-użu mill-awtoritajiet tal-passaġġi ta’ l-ilma kif ukoll mill-kaptani tal-vapuri. Aktar minn hekk, id-DoRIS toffri opportunitajiet għat-tmexxija tat-trasport, l-amministrazzjoni ta’ diegi (dispożizzjoni ta’ data ETA (il-ħin mistenni tal-wasla) biex jitfasslu l-iskedi ta’ l-amministrazzjoni tad-diegi), navigazzjoni (li l-kaptan ta’ vapur ikun appoġġjat fid-deċiżjoniet tiegħu tat-tbaħħir billi jkollu tagħrif dwar pożizzjonijiet fuq mappa elettronika ta’ navigazzjoni), kif ukoll li jkunu evitati diżastri (billi jkunu sorveljati l-vapuri li jkunu qed iġorru oġġetti perikolużi). Id-data kollha tat-traffiku tinħażen f’bażi ta’ tagħrif ċentrali. Fil-każ li jkun hemm xi inċident, dan it-tagħrif jkun jista’ jitfittex biex ikun analizzat ir-riskju. Id-data tista’ tintuża wkoll għal analiżi ta’ statistika. Għall-benefiċċju ta’ utenti kummerċjali, qed ikunu pprovduti sistema ta’ tagħrif permezz ta’ l- internet kif ukoll sistema ta’ tagħrif XML ( eXtensible Markup Language ) biex ikun hemm rabta diretta bejn is- servers barranin tal-loġistika li jkunu awtorizzati. Iċ-ċentru tat-test beda jitħaddem mill-2002; il-firxa tat-test bħalissa tkopri 33 km fl-Awstrija, b’konnessjonijiet ippjanati lejn il-bqija tax-xmara Danubju fl-Awstrija.

ELWIS hija s-Sistema ta’ Informazzjoni Elettronika dwar il-Passaġġi ta’ l-Ilma fil-Ġermanja li qed titħaddem b’mod sħiħ. Din tipprovdi sensiela ta’ servizzi ta’ tagħrif (dwar kanali navigabbli) li tkun relevanti għall-qasam tal-passaġġi ta’ l-ilma interni. Is-sit ta’ l- internet fih avviżi lill-kaptani, il-livelli preżenti u mbassra ta’ l-ilma jew tan-nixfa, tagħrif fuq is-silġ, l-indirizzi ta’ l-awtoritajiet, statistika dwar it-traffiku u r-regolamenti legali.

IBIS (Informatiesysteem Binnenscheepvaart) hija sistema ta’ bażi ta’ tagħrif ċentralizzata li tirreġistra l-operat kollu u x-xogħol ta’ dawk li jaħdmu fil-qasam tan-navigazzjoni fl-ilma intern. Din tippermetti lill-amministraturi tal-passaġġi ta’ l-ilma biex joħorġu liċenzji tan-navigazzjoni, jissorveljaw il-vapuri fit-territorju tagħhom u li jiġbru d-data fuq in-navigazzjoni fil-passaġġi ta’ l-ilma interni. Il-ħruġ ta’ liċenzji tat-tbaħħir, li huwa kriterju permanenti, isir ħdejn ċerti diegi. L-IBIS tista’ wkoll tikkalkula ż-żmien mistenni tal-wasla (ETA) ta’ vapur, per eżempju ħdejn xi diega jew pont. B’din l-informazzjoni l-operatur tad-diega jkun kiseb idea dwar it-traffiku li jkun ġej u jkun jista’ jagħmel l-arranġamenti meħtieġa fil-kamra tad-diega stess. F’każ ta’ xi inċident, it-tip ta’ merkanzija tkun tista’ tiġi sorveljata fis-sistema u sservi bħala informazzjoni għall-operazzjoni ta’ salvataġġ. Id-data miġbura tkun tista’ tinbidel f’tagħrif siewi ħafna, eż. għall-amministrazzjoni tat-trasport. Dawk li jagħmlu l-politika jużaw ir-riżultati statistiċi biex ikunu jitsgħu jfasslu l-infrastruttura (identifikazzjoni ta’ magħlaq, titjib fil-kanali navigabbli, eċċ.) kif ukoll biex iwettqu obbligi internazzjonali għall-ġbir tad-data u biex jirrappurtaw lill-Istitut Nazzjonali ta’ l-Istatistika. L-IBIS ilha titħaddem mill-1999.

GWS (Geautomatiseerd Waterbeheer en Scheepvaartsturing) huwa proġett Belġjan li fih id-diversi amministrazzjonijiet tal-passaġġi ta’ l-ilma interni qed jikkooperaw bis-sħiħ. Din tkopri żewġ ħidmiet ewlenin: it-twaqqif u l-iżvilupp ta’ netwerk telematiku ta’ min jorbot fuqu, u t-tmexxija u l-ipproċessar tad-data ta’ interess komuni u li tkun relatata għall-aspetti differenti dwar it-tmexxija ta’ l-ilma. Il-GWS tkopri funzjonijiet bħalma huma l-appoġġ għat-traffiku; suq ta’ navigazzjoni diġitali fl-ilmijiet interni (provvista u domanda), tmexxija awtomatizzata ta’ l-ilma; ir-reġistrazzjoni ta’ data idrawlika (u li tkun relatata), kontroll mill-bogħod tal-kostruzzjonijiet (baraxxijiet, xatbiet li jiżżerżqu, …), il-ġbir ta’ data importanti għall-awtoritajiet u terzi partijiet, il-komunikazzjoni ta’ data kif ukoll l-amministrazzjoni u l-ipproċessar tad-data.

GINA (Gestion Informatisée de la Navigation) hija applikazzjoni ta’ rappurtaġġ għall-Wallonja, iddedikata biex ikunu fatturati l-miżati ta’ navigazzjoni kif ukoll għall-ħolqien ta’ statistika. Din tinkludi wkoll funzjonijiet ta’ avviżi minn qabel dwar id-diegi. Is-sistema ilha titħaddem mill-1986.

IVS90 hija sistema ta’ rappurtaġġ dwar il-vapuri li tintuża mill-awtoritajiet Olandiżi tal-passaġġi ta’ l-ilma interni li jappoġġjaw it-tfassil ta’ diegi, servizzi ta’ traffiku ta’ vapuri (VTS), it-tnaqqis ta’ l-effetti tad-diżastri, kif ukoll l-istatistika. Id-data li tkun irreġistrata fl-IVS90 tinkludi tagħrif dwar il-vapuri (l-isem, in-numru tar-reġistrazzjoni (in-numru Europa), it-tunnellaġġ totali tal-bastiment, it-tul u l-kejl tat-tmun, is-sid) kif ukoll tagħrif speċifiku (il-fundar tal-baħar, l-għoli tal-merkanzija, in-numru ta’ l-ekwipaġġ, il-port tat-tluq u d-destinazzjoni, ir-rotta ppjanata, data speċifika dwar il-merkanzija). Din id-data tixxandar b’mod awtomatiku bejn id-diegi u/jew iċ-ċentri reġjonali tal-VTS. Id-data tingħata biss darba mill-kaptan fil-bidu tal-vjaġġ, permezz ta’ radju tal-baħar VHF, telefon ċellulari, fax jew EDI. Is-sistema tista’ tintuża għal trażmissjoni ta’ data elettronika u ilha titħaddem mill-1994.

MIB/MOVES (Melde- und Informationssystem Binnenschifffahrt/Mosel Verkehrserfassungssystem). Is-servizzi MIB u MOVES tal-Ġermanja jistgħu jitqabblu ma’ l-IVS90. Il-MIB tintuża biex tirreġistra u tissorvelja l-ġarr ta’ oġġetti perikolużi kif ukoll il-kumbinazzjonijiet ta’ vapuri ta’ ċertu kobor u ġarr li ma jkunx tas-soltu. Iċ-ċentru tal-VTS fil-bidu tal-vjaġġ jirreġistra d-data kollha marbuta mas-sigurtà, li din imbagħad tingħata lill-awtoritajiet kompetenti kollha tul il-vjaġġ. F’każ ta’ xi inċident, id-data tintbagħat lill-iskwadri tas-salvataġġ u lill-pulizija. Il-MOVES ilha titħaddem fix-xmara Moselle mill-2001. Id-data tal-vapuri li jgħaddu mid-diegi tiġi rreġistrata, inkluż il-ħin tal-passaġġ, u mbagħad din tingħata lill-operaturi tad-diega li jmiss skond il-vjaġġ tal-vapur. Permezz tal-MIB kif ukoll il-MOVES, il-kaptani jistgħu jużaw il-programm BICS biex jittrażmettu d-data lill-bażi tat-tagħrif MIB/MOVES; il-kaptani jistgħu jirrappurtaw d-data permezz ta’ radju VHF jew fax.

NIF (Nautischer Informations-Funk) huwa s-servizz Ġermaniż bil-VHF li jintuża biex ikunu trażmessi messaġġi li għandhom x’jaqsmu mal-livelli ta’ l-ilma, avviżi ta’ ilmijiet għolja, it-tbassir fil-livelli ta’ l-ilma, is-silġ u ċ-ċpar, kif ukoll messaġġi tal-pulizija. Barra minn hekk, din tista’ tintuża biex titwassal jew tixxandar informazzjoni f’każijiet ta’ emerġenza.

L-applikazzjonijiet RIS użati fl-Għadira Saimaa (il-Finlandja) jinkludu pakkett sħiħ ta’ servizzi RIS, minn servizzi ta’ tagħrif dwar il-kanali navigabbli għal spejjeż marbuta ma’ l-infrastruttura ta’ kanali navigabbli. In-netwerk tal-passaġġi ta’ l-ilma ta’ 814 km tul huwa mgħammar bi tmien stazzjonijiet tar-radju VHF kif ukoll bi tmien stazzjonijiet AIS. Dawn huma konnessi ma’ ċentru tat-traffiku VTS, li jipprovdi servizzi ta’ informazzjoni lill-vapuri li jkunu fin-netwerk. Iċ-ċaqliq tat-traffiku ta’ vapuri jista’ jkun issorveljat fi żmien reali. Iċ-ċentru tat-traffiku jista’ jħaddem ukoll (b’kontroll mill-bogħod) it-tmien diegi kollha u s-seba’ pontijiet li hemm tul il-kanal. Barra mill-AIS u l-VHF, dan juża wkoll il-GPS u l-ECDIS Interna.

STIS (Servizzi ta’ Informazzjoni dwar it-Traffiku u t-Trasport Marittimu) isservi bħala arkitettura ġenerali li għandha tintuża minn diversi applikazzjonijiet RIS għad-diversi partijiet interessati. Din għandha l-għan li d-diversi applikazzjonijiet stand-alone li hemm fil-preżent tagħmilhom kompatibbli mhux biss issa iżda wkoll fil-ġejjieni. Il-komponenti tas-sistema li ġejjin kienu mfassla biex jitlestew fi tmiem is-sena 2003: pjan ta’ negozju, standards u protokolli għall-bdil fil-komunikazzjoni ta’ data, arkitettura ta’ sistema, u prototip għal bażi ta’ tagħrif nawtiku-ġeografiku (ECDIS Interna). Il-fażi esploratorja intemmet f’Diċembru 2002.

VNF2000 huwa netwerk ta’ informazzjoni Franċiż li jintuża biex ikunu fatturati l-miżati tan-navigazzjoni kif ukoll biex jipproduċi statistika dwar it-traffiku. Il-VNF2000+ se jippermetti li l-kumpaniji u s-sidien ta’ vapuri jkunu jistgħu jiddikjaraw il-ġarr tagħhom permezz ta’ messaġġi EDI waqt li ma jużawx aktar karti. Il-VNF juża il-BICS ta’ l-Olanda għat-trażmissjoni. Il-VNF2000 ilu jitħaddem mis-sena 2000, waqt li l-finalizzazzjoni tal-VNF2000+ hija ppjanta għal Marzu 2005.

Riċerka, żvilupp teknoloġiku u implimentazzjoni

Biex ikunu kkontrobilanċjati l-iżvilupp mhux koordinat tas-servizzi u l-applikazzjonijiet u biex tkun żgurata l-interoperabbiltà tagħhom, twettqu diversi ħidmiet sostanzjali ta’ RTD fil-qasam tar-RIS sa mill-aħħar tas-snin disgħin. Il-proġett tar-Raba’ Programm Strutturali INDRIS (Dimostratur tan-Navigazzjoni fl-Ilmijiet Interni għas-Servizzi ta’ Informazzjoni ta’ Traffiku fix-Xmajjar), li dam bejn l-1998 sa l-2002, jista’ jitqies bħala l-punt tat-tluq għall-iżvilupp tal-kunċett Ewropew tar-RIS. INDRIS iddeskriviet il-funzjonijiet tar-RIS lill-utenti kollha li jista’ jkun hemm, speċifikat il-proċessi ta’ tagħrif relevanti u żviluppat standards miftuħa għal kontenut ta’ tagħrif u komunikazzjoni bejn il-partijiet pubbliċi u privati. INDRIS kien proġett konġunt bejn l-awtoritajiet pubbliċi nazzjonali, l-industrija tat-trasport, l-industrija ta’ l-ICT u l-istituti tar-riċerka mill-Awstrija, il-Ġermanja, il-Belġju, Franza u l-Olanda.

Bħalissa, il-proġett COMPRIS (Konsorju tal-Pjattaforma ta’ l-Amministrazzjoni ta’ l-Operat b’rabta mas-Servizzi ta’ Tagħrif dwar it-Traffiku tax-Xmajjar – li beda fl-2002) fi ħdan il-Ħames Programm Strutturali, għandu l-għan li jiffinalizza l-iżvilupp ta’ sistema teknika, organizzativa u funzjonali għas-Servizzi ta’ Tagħrif dwar it-Traffiku fix-Xmajjar fuq livell pan-Ewropew, kif ukoll li jiżviluppa u jsaħħaħ aktar standards u applikazzjonijiet għall-bdil ta’ informazzjoni biex iħejji għall-implimentazzjoni tar-RIS fuq l-aktar passaġġi ta’ l-ilma interni importanti fl-Ewropa. Il-COMPRIS għandu jimmarka l-fażi finali ta’ l-iżvilupp tar-RIS qabel l-implimentazzjoni fuq skala kbira, li għandha relazzjonijiet mill-qrib ma’ proġetti u inizjattivi nazzjonali tar-RIS.

Flimkien maax-xogħol ta’ riċerka, diġà ttieħdu l-ewwel passi biex titwettaq l-implimentazzjoni. Uħud mill-applikazzjonijiet nazzjonali msemmija diġà jilħqu l-kriterji ta’ armonizzazzjoni, jew għaliex dawn huma riżultati diretti ta’ ħidmiet ta’ riċerka Ewropea jew għaliex bħalissa dawn qed ikunu żviluppati waqt li qed jitqiesu r-riżultati tar-riċerka.

Barra minn hekk, twaqqfet ukoll il-Pjattaform Ewropea RIS (ERISP). Il-pjattaforma hija stabbilita għall-parteċipazzjoni ta’ l-awtoritajiet nazzjonali Ewropej kollha (ta’ l-UE u dawk li mhumiex) li huma responsabbli mill- u li huma involuti b’mod attiv fl-iżvilupp u l-implimentazzjoni tar-RIS. Il-pjattaforma għandha l-għan li tagħmel bdil ta’ tagħrif fuq ir-RIS u li tmexxi ’l quddiem l-iżvilupp armonizzat tar-RIS.

4. IL-ġUSTIFIKAZZJONI GħAD-DIRETTIVA

Ħafna applikazzjonijiet eżistenti tar-RIS ġew żviluppati b’mod indipendenti minn xulxin. Għaldaqstant hemm riskju serju li jkun hemm diversi applikazzjonijiet tar-RIS differenti. Dan mhuwiex mixtieq mill-perspettiva tal-politika Ewropea jew mill-perspettiva tas-settur nnifsu tat-trasport minn passaġġi ta’ l-ilma interni. Dan iwassal għal talba qawwija għal iktar koordinazzjoni u armonizzazzjoni fuq livell konġunt.

L-applikazzjonijiet jeħtieġ li jkunu interoperabbli u kompatibbli f’livell nazzjonali kif ukoll f’livell Ewropew biex jippermettu traffiku kontinwu bejn il-fruntieri mingħajr ostakli tekniċi. Bl-istess mod, l-iskambju u l-komunikazzjoni tad-data jeħtieġ li jkunu armonizzat fil-livell Ewropew sabiex jiffaċilita l-interoperabbiltà tas-sistema sħiħa (applikazzjoniijiet, teknoloġiji, eċċ.).

Min juża l- hardware u s- software kif ukoll il-manifatturi ta’ dawn il-prodotti jeħtieġu ċertu livell ta’ ‘sigurtà’ fir-rigward tas-servizzi mistennija, u tat-tagħmir x’jinxtara u x’jiġi manifatturat.

L-approċċ awto-regolatorju mfittex s’issa mill-iStati Membri m’għadux biżżejjed u jitlob qafas legali fuq livell Ewropew.

Id-deċiżjonijiet tal-Kummissjonijiet tax-Xmajjar m’humiex vinkolanti u huma limitati għar-reġjuni. Għajr l-Unjoni Ewropea m’hemm l-ebda istituzzjoni li tista’ tistabbilixxi l-kundizzjonijiet (tekniċi) strutturali għal implimentazzjoni Ewropea tajba tar-RIS.

5. L-GħANIJIET TAD-DIRETTIVA

Id-Direttiva timmira għal qafas għall-Ewropa kollha favur l-implimentazzjoni tal-kunċett tar-RIS sabiex tiġi assigurata l-kompatibbiltà u l-interoperabbiltà bejn is-sistemi preżenti tar-RIS u dawk ġodda fuq livell Ewropew u sabiex tinkiseb kooperazzjoni effettiva bejn id-diversi servizzi ta’ informazzjoni fuq il-passaġġi ta’ l-ilma interni. B’dan il-mod, il-fornituri Ewropej tat-tagħmir se jkunu mħeġġa jipproduċu hardware u software għar-RIS bi prezzijiet raġonevoli u se jaraw it-teknoloġija Ewropea RIS bħala opportunità ta’ suq.

Skond il-prinċipju ta’ sussidjarjetà, l-użu ta’ direttiva (qafas) huwa meqjus bħala l-iktar forma xierqa biex jintlaħaq l-għan maħsub. Id-dettalji u l-istandards tekniċi għall-implimentazzjoni, madankollu, se jkunu adottati mill-Kummissjoni f’kooperazzjoni ma’ l-iStati Membri permezz ta’ proċedura ta’ kumitat.

Il-kunċett RIS

Il-kunċett RIS jikkonsisti minn servizzi avanzati u funzjonalitajiet li qed ikunu appoġġjati minn diversi teknoloġiji. Id-dispożizzjoni ta’ dawn is-servizzi twassal kemm għal benefiċċji ta’ l-operat (eż. deċiżjonijiet immedjati ta’ tbaħħir) kif ukoll għal dawk strateġiċi (ippjanar ta’ riżorsi) għall-uteni kollha possibbli — l-awtoritajiet tal-passaġġi ta’ l-ilma interni, il-kaptani, l-operaturi ta’ terminals , l-operaturi ta’ diegi, eċċ.

L-aħjar funzjonar tar-RIS jitlob li jkun hemm arkitettura komuni. Il-kompatibbiltà u l-interoperabbiltà tas-servizzi u l-applikazzjonijiet se jkunu żgurati permezz ta’ standards u protokolli komuni għall-bdil ta’ data, komunikazzjoni, tagħmir u frekwenzi.

Is-Servizzi ta’ Informazzjoni dwar it-Traffiku fix-Xmajjar jistgħu jinqasmu fi tnejn li huma jew primarjament relatati mat-traffiku jew primarjament relatati mat-trasport. Is-servizzi relatati mat-traffiku huma s-Servizz ta’ Tagħrif fuq il-Kanali Navigabbli (FIS), Tagħrif fuq it-Traffiku, it-Tmexxija tat-Traffiku, u s-Sorveljanza tat-Traffiku u t-Tnaqqis ta’ l-effetti tad-Diżastri; is-servizzi marbuta mat-trasport huma l-ippjanar tal-vjaġġ, it-tmexxija tal-port u t- terminal , l-immaniġġjar tal-merkanzija u l-flotta, statistika u spejjeż marbuta ma’ l-infrastruttura ta’ l-ilma.

Is-Servizzi RIS

Is-Sistemi ta’ Informazzjoni għall-Kanali Navigabbli (FIS) fihom data ġeografika, idroloġika u amministrattiva li tintuża mill-kaptani u mill-amministraturi tal-flotta biex jippjanaw, jeżegwixxu u jimmonitorjaw il-vjaġġ. Il-FIS jipprovdi tagħrif dinamiku (eż. livelli ta’ l-ilma) kif ukoll tagħrif statiku (eż. sinjali tat-traffiku, ħinijiet tal-ftuħ tad-diegi) fuq il-kundizzjonijiet ta’ l-infrastruttura tal-passaġġi ta’ l-ilma interni. B’hekk dawn ikunu qed jappoġġjaw id-deċiżjonijiet tattiċi u strateġiċi tan-navigazzjoni. Dawn ikollhom data fuq l-infrastruttura tal-passaġġi ta’ l-ilma interni, u għalhekk jikkonsistu minn tagħrif ta’ direzzjoni waħda biss — mix-xatt għall-vapur/l-uffiċċju.

Tradizzjonalment, dawn is-servizzi kienu jingħataw permezz ta’ ‘Avviżi lill-Kaptani’ ppubblikati, xandiriet fuq it-televiżjoni u r-radju, l- internet , radju VHF ta’ tagħrif nawtiku, servizzi ta’ e-mail u telefons fissi fejn ikun hemm id-diegi.

Servizzi avanzati ta’ Informazzjoni dwar il-Kanali Navigabbli li jkunu magħmula apposta jistgħu jingħataw b’telefon tar-radju għal tagħrif urġenti (bħalma huma bidliet fil-ħinijiet tad-diegi, ostakli temporanji fil-passaġġi navigabbli, restrizzjonijiet navigabbli kkawżati minħabba għargħar jew silġ) jew servizzi ta’ l- internet għal tagħrif li jkun jeħtieġ jiġi kkomunikat fuq bażi ta’ kuljum biss (bħalma huma l-livelli preżenti u mistennija ta’ l-ilma, tbassir dwar silġ u għargħar). Barra minn hekk, l-‘Avviżi lill-Kaptani’ jistgħu jingħataw permezz tal-posta elettronika jew l-SMS.

Fl-aħħarnett, it-tagħrif dwar il-kanali navigabbli jista’ jintwera fuq mapep ta’ ECDIS Interna (Sistema ta’ Wiri ta’ Mapep Elettroniċi u ta’ Informazzjoni). It-tagħrif bir-radar u l-AIS (Sistema ta’ Identifikazzjoni Awtomatika) jista’ jiġi integrat fil-mapep bħala overlays .

Is-Servizzi ta’ informazzjoni tat-traffiku bażikament jikkonsistu f’informazzjoni tattika tat-traffiku (wiri tal-karatteristiċi tal-bastiment preżenti u l-movimenti f’parti limitata tal-passaġġ ta’ l-ilma intern) u f’informazzjoni strateġika tat-traffiku (wiri ta’ bastimenti u l-karatteristiċi tagħhom fuq żona ġeografika kbira, inkluż it-tbassir u l-analiżi tas-sitwazzjonijiet tat-traffiku fil-ġejjieni).

Informazzjoni tattika dwar it-traffiku tista’ tintwera fil-forma ta’ Immaġni Tattika tat-Traffiku (TTI) . Din ikun fiha tagħrif fuq il-pożizzjoni tal-vapuri, il-ħin, il-veloċità, il-passaġġ u tagħrif speċifiku fuq il-vapur b’rabta mal-miri kollha li jkunu ġew identifikati bir-radar u – jekk ikunu disponibbli – Sistemi ta’ Identifikazzjoni Awtomatika (AIS) jew sistemi awtomatiċi ta’ tiftix li jkunu kompatibbli. Din tinkiseb billi tinġabar l-informazzjoni tar-radar jew dik ta’ l-AIS li jkun hemm fuq vapur jew b’sinjali kompatibbli jew b’sinjali li jintwerew fuq l-ECDIS interna.

It-tagħrif li jingħata b’din tappoġġja lill-kaptani tal-vapuri meta dawn jiġu biex jieħdu deċiżjonijiet immedjati ta’ navigazzjoni fis-sitwazzjoni preżenti tat-traffiku. Hija tippermetti wkoll lill-kaptani biex jagħmlu arranġamenti ta’ tbaħħir ma’ vapuri oħra (eż. dwar id-dawrien, li jaqbżu oħrajn, il-passaġġ).

L- Immaġni Strateġika tat-Traffiku (STI) , mill-banda l-oħra, tipprovdi dehra ġenerali tas-sitwazzjoni tat-traffiku f’żona relattivament kbira. Din tintuża l-aktar għall-ippjanar u s-sorveljanza. Hija se tipprovdi lill-utent b’informazzjoni dwar il-vjaġġi ppjanati tal-vapuri, merkanzija (perikoluża) u l-Ħin Mitlub tal-Wasla (RTA) f’punti differenti.

L-Immaġni tat-Traffiku tippermetti wkoll li jkun hemm tbassir dwar l-iżvilupp tat-traffiku fuq perijodu qasir f’ċertu reġjun (eż. ta’ kilomteru) u dwar is-sitwazzjonijiet tat-traffiku tal-ġejjieni. It-tlaqqigħ u l-qbiż ta’ vetturi oħra jistgħu jkunu kkalkulati u ppjanati minn qabel.

Il-Ġestjoni tat-Traffiku min-naħa ta’ l-awtoritajiet tal-kanali għandha l-għan li tottimizza l-użu ta’ l-infrastruttura u wkoll li tiffaċilita s-sigurtà fin-navigazzjoni. Bħalissa, l-hekk imsejħa ċentri ta’ Servizzi dwar it-Traffiku tal-Vapuri (VTS) qed jitwaqqfu f’ċerti punti kritiċi tul in-netwerk tal-passaġġi navigabbli ta’ l-Ewropa fl-Olanda u l-Ġermanja, fejn hemmhekk trid issir amministrazzjoni ta’ ammonti kbar ta’ traffiku.

Is-Servizzi tat-Traffiku tal-Vapuri bbażati bir-radar huma servizzi implimentati minn Awtorità Kompetenti, imfassla biex itejbu s-sigurtà u l-effiċjenza tat-traffiku tal-vapuri u li jħarsu l-ambjent. Is-servizz għandu jkollu l-ħila li jirreaġixxi fit-traffiku u li jwieġeb għal sitwazzjonijiet tat-traffiku li jkunu ġejjin miż-żona tal-VTS. Ir-RIS issaħħaħ u tħaffef ix-xogħol taċ-ċentri eżistenti tal-VTS u tippermetti l-amministrazzjoni tat-traffiku fuq medda akbar tan-netwerk tal-passaġġi ta’ l-ilma interni ta’ l-Ewropa.

Id-disponibbiltà ta’ tekonoloġiji li jkunu jistgħu jsegwu l-vapuri bħalma huma l-AIS twassal għal żviluppi ġodda fil-kunċett ta’ l-amministrazzjoni tat-traffiku li mhux bilfors tipprovdi funzjoni ta’ amministrazzjoni ċentrali ta’ VTS, iżda appoġġ biex ikunu jistgħu jittieħdu deċiżjonijiet ta’ tbaħħir li jkunu deċentralizzati. Madankollu, ix-xejriet preżenti juru li waħda mhux se tieħu post l-oħra, iżda aktarx dawn se jikkumplimentaw lil xulxin. Barra minn hekk, għandha tkun esplorata l-possibbiltà li sistema bħalma hi l-AIS, per eżempju, tintuża mhux biss għal informazzjoni li għandha x’taqsam mas-sigurtà (kif kienet maħsuba oriġinarjament), iżda wkoll biex tingħata informazzjoni oħra bħalma hi fuq merkanzija perikoluża.

Ir-RIS tiffaċilita l-operazzjonijiet u l-ippjanar tal-magħluq u l-pont . L-operaturi tal-magħluq u l-pont huma appoġġati fid-deċiżjonijiet għal perijodi daqsxejn twal permezz tal-bdil ta’ data mal-magħluqa u l-pontijiet tal-qrib. Ir-RIS tassisti wkoll fil-kalkolu tal-Ħin Stmat għall-Wasla (ETA) u tal-Ħin Mitlub għall-Wasla (RTA) għal katina ta’ magħluqa.

Is-Servizzi ta’ tnaqqis ta’ l-effetti tad-diżastri jirreġistraw il-bastimenti u d-data tat-trasport tagħhom fil-bidu tal-vjaġġ u jaġġornaw id-data matul il-vjaġġ bl-għajnuna ta’ sistema li tipproduċi rapporti dwar il-vapur. F’każ ta’ inċident, l-awtoritajiet responsabbli jkunu immedjatament jistgħu jipprovdu data lill-iskwadri ta’ salvataġġ u emerġenza.

L-Ippjanar tal-Vjaġġ ifisser li l-kaptani u l-amministraturi tal-flotta jistgħu jippjanaw il-Ħin Mistenni tal-Wasla (ETA) fuq il-bażi ta’ l-informazzjoni dwar il-kanali navigabbli . Tradizzjonalment, din l-informazzjoni tkun disponibbli permezz ta’ ‘Avviżi lill-Kaptani’, li jipprovdu tagħrif fuq id-disponibbiltà ta’ l-infrastruttura tal-passaġġi navigabbli (eż. limitazzjonijiet minħabba xogħol ta’ kostruzzjoni). Madankollu, l-ippjanar tal-vjaġġ jirrikjedi wkoll tagħrif u tbassir ta’ min jorbot fuqhom dwar il-livelli u l-kurrenti ta’ l-ilma għal rotta sħiħa, li bħalissa lanqas mhuma disponibbli għal vjaġġi internazzjonali eż. bejn ir-Rhine u d-Danubju.

Għall- Ippjanar tal-Port u t-Terminal , l-operaturi tal-port u tat- terminal jeħtieġu informazzjoni dwar il-Ħin Mistenni tal-Wasla (ETA) sabiex ikunu jistgħu jippjanaw ir-riżorsi għall-proċessi tal-port u t-terminal. L-informazzjoni ta’ l-ETA dwar vapuri li jkunu ġejjin tappoġġja l-użu ġenerali tat- terminal u tippermetti li fil-faċilitajiet tat- terminal il-vapuri jkunu jistgħu jgħaddu mingħajr l-ebda problema. Għalhekk, il-proċessi tat-trażbord – u speċjalment il-ħinijiet ta’ l-istennija – jkunu jistgħu jitnaqqsu. F’każ li fit- terminal ma jkunx hemm servizzi biżżejjed, l-operatur tat- terminal jista’ jgħarraf lill-kaptan individwali dwar il-Ħin Mitlub tal-Wasla (RTA).

Il-ġestjoni tal-merkanzija u tal-flotta bażikament tinkludi żewġ tipi ta’ informazzjoni, informazzjoni dwar il-bastimenti u l-flotta u informazzjoni dettaljata dwar il-merkanzija trasportata.

Ir-RIS tippermetti applikazzjonijiet ta’ loġistika bħal per eżempju appoġġ għall-ippjanar tal-flotta, negozjati ETA/RTA bejn il-bastimenti u t- terminals , osservazzjoni u rintraċċar, u swieq elettroniċi. L-amministratturi tal-flotot u dawk li jipprovdu s-servizzi ta’ loġistika jistgħu, per eżempju, jużaw l-Immaġni Strateġika tat-Traffiku biex jintraċċaw u josservaw il-flotta tagħhom. L-identifikazzjoni tad-disponibbilità u l-pożizzjoni tal-vapuri kollha li jkollhom il-faċilita ta’ din il-konnessjoni, jistgħu jwasslu biex it-trasport ta’ flotta waħda jsir aħjar.

Din il-ħila ta’ ppjanar tal-flotta tista’ titwessa’ wkoll sabiex tinġabar data loġistika bejn kumpaniji differenti. Per eżempju, il-proġett ALSO Danube – proġett tal-Kummissjoni Ewropea fil-Ħames Programm Strutturali GROWTH – żviluppa u pprova l-kunċett ta’ Bażi ta’ Tagħrif ta’ Loġistika ta’ Sors Komuni (CSL.DB). B’din tingħata informazzjoni tat-traffiku li tkun ġiet irreġistrata mis-servizzi ta’ l-informazzjoni tat-traffiku. Hija torbot l-informazzjoni loġistika ma’ l-informazzjoni tattika tat-traffiku tal-vapuri. Did-data tinġabar fil-bażi tat-tagħrif u tintuża għall-ippjanar loġistiku u tat-trasport mill-kaptani kif ukoll minn dawk li jipprovdu s-servizz ta’ loġistika.

Ir-RIS se tikkontribwixxi favur ġbir iktar faċli u aħjar tad- data statistika rilevanti fuq il-passaġġi ta’ l-ilma interni fl-Istati Membri. Dawn ikunu ta’ interess l-aktar għall-awtoritajiet tal-passaġġi ta’ l-ilma interni għall-ippjanar u s-sorveljanza strateġiċi. L-istatistika tista’ tkun disponibbli f’formati differenti, bħalma huma data ġenerali tat-traffiku, statistika tal-merkanzija, statistika tal-vapuri, statistika tad-diegi, statistika ta’ l-inċidenti, u statistika tal-portijiet/trażbord.

F’rabta ma’ tagħrif ġeografiku, l-ispeċifikazzjonjijiet u l-linjigwidi INSPIRE għandhom jitqiesu wkoll.

Ir-RIS tista’ tgħin fl-intaxxar tal- ħlas fuq il-passaġġi mill-kanali . Id-data dwar l-ivvjaġġar tal-vapur tista’ tintuża biex awtomatikament tikkalkula l-ħlas u biex tibda l-proċedura tal-fattura.

Teknoloġiji RIS

Matul dawn l-aħħar għaxar snin fil-qasam tal-passaġġi ta’ l-ilma interni ġew introdotti diversi innovazzjonijiet teknoloġiċi li huma marbuta mar-RIS:

- Mapep Elettroniċi tat-Tbaħħir (ENC) biex tkun tista’ tintwera l-informazzjoni dwar il-kanali navigabbli u l-pożizzjoni tal-vapuri;

- Applikazzjonijiet ta’ l- internet u ECDIS Interna għall-Avviżi lill-Kaptani;

- Sistemi ta’ rappurtaġġ elettroniku tal-vapuri biex tinġabar informazzjoni li jkollha x’taqsam ma’ vjaġġ (vapur u merkanzija);

- Teknoloġiji ta’ rintraċċar u osservazzjoni tal-vapuri, bħalma huma s-Sistema ta’ Identifikazzjoni Awtomatika AIS għal rappurtaġġ awtomatiku fuq il-pożizzjoni tal-vapuri.

L-ECDIS Interna (Sistema ta’ Wirja ta’ Mapep Elettroniċi u Informazzjoni għat-Tbaħħir fil-Passaġġi ta’ l-Ilma Interni) hija l-istandard Ewropew għall-Mapep Elettroniċi tat-Tbaħħir, adottat mill-Kummissjoni Ċentrali għat-Tbaħħir fix-xmara Rhine (f’Mejju 2001) u l-Kummissjoni Danubju. Il-mapep ta’ l-ECDIS Interna huma bbażati fuq u huma kompatibbli ma’ l-ECDIS tal-baħar (immexxija ’l quddiem mill-IMO u l-IHO – l-Organizzazzjoni Idrografika Internazzjonali), u huma mistennija li jkunu disponibbli għar-Rhine u d-Danubju fi żmien qasir. Bl-użu ta’ l-istess standard, il-mapep jistgħu jsiru wkoll għall-estwarji tax-xmajjar, fejn ibaħħru kemm il-vapuri tal-baħar kif ukoll dawk tal-passaġġi ta’ l-ilma interni. L-ECDIS Interna tista’ tintuża bħala overlay b’żewġ modi – dak tat-tbaħħir u dak ta’ l-informazzjoni – rispettivament bi jew mingħajr l-informazzjoni tat-traffiku li tingħata bir-radar jew l-AIS.

Kompjuter personali b’faċilitajiet ta’ modem u komunikazzjoni mingħajr wajer (GSM – Sistema Globali għal Komunikazzjoni mingħajr Wajer) huwa meħtieġ biex wieħed ikun jista’ jirċievi l-posta elettronika u biex ikollu aċċess għall- internet . Ħafna mill-applikazzjonijiet RIS huma bbażati fuq it-teknoloġija ta’ l- internet , eż. l- internet huwa meħtieġ għar-rappurtaġġ elettroniku u biex ikunu jistgħu jintwerew il-Mapep Elettroniċi tat-Tbaħħir (ENC). Il-GSM/GPRS (Pakkett Ġenerali ta’ Servizz bir-Radju) diġà qed jintuża ħafna, waqt li l-LAN Mingħajr Wajer (Netwerk ta’ Żona Lokali) u l-UMTS (Sistema Universali ta’ Telekomunikazzjoni mingħajr Wajer) jitqiesu bħala t-teknoloġiji li se jintużaw l-aktar fil-ġejjieni qrib.

It-trażmissjoni ta’ data u ta’ komunikazzjoni bl- internet mill-kaptani tal-vapuri permezz ta’ GSM hija limitata għaliex tiswa ħafna flus u minħabba l-veloċitajiet ta’ trażmissjoni pjuttost baxxi. Il-GPRS huwa standard dinji għat-trażmissjoni ta’ informazzjoni mingħajr wajer u huwa potenzjalment irħas. L-utent tal-GPRS ma jħallasx skond il-ħin iżda skond l-ammont ta’ data li jkun bagħat jew irċieva.

Is-sistemi ta’ rintraċċjar u osservazzjoni ta’ vapuri huma sors addizzjonali ta’ informazzjoni tat-tbaħħir, li jappoġġjaw is-sistemi tar-radar. Per eżempju, is-Sistema ta’ Identifikazzjoni Elettronika (AIS) tuża radjijiet dinamiċi ta’ xandir diġitali li jkun hemm abbord il-vapuri ( transponders ). L-AIS ixxandar b’mod awtomatiku l-informazzjoni relevanti dwar il-vapur f’intervalli regolari. Din id-data tasal u tkun integrata minn tagħmir ieħor ta’ l-AIS (vapuri jew stazzjonijiet ħdejn il-baħar), li tkun tista’ tintwera bħala data tat-tbaħħir ta’ ħin reali fuq radar jew inkella ECDIS Interna. L-użu ta’ l-AIS jista’ jnaqqas ostakli minħabba l-lingwa, għaliex parti kbira mill-informazzjoni tinbidel b’mod elettroniku. Ħafna rapporti verbali li jsiru mill-kaptani liċ-ċentru tal-VTS jkunu jistgħu jinbidlu b’informazzjoni elettronika. Il-vapuri li ma jkunux jidhru fuq is-sistemi ta’ radar li jkunu abbord, ikunu jistgħu jiġu identifikati mill-AIS (eż. f’każijiet ta’ liwjiet fix-xmajjar, diegi).

It-teknoloġija ta’ lokazzjoni bis-satellita toffri possibbiltajiet ġodda li jistgħu jiġu integrati fir-RIS. It-turija teknika tas-sistema Galileo tipprovdi ħiliet biżżejjed għal sistemi ta’ informazzjoni. Is-servizz ta’ aċċess miftuħ jista’ jservi kriterji ta’ lokazzjoni ġenerali. Is-servizz ta’ sigurtà għall-ħajja, permezz tad-dispożizzjoni ta’ integrità tiegħu, jippermetti biex ikunu żviluppati aktar operazzjonijiet bla periklu. Fl-aħħarnett, is-servizz kummerċjali, li jipprovdi garanziji ta’ servizz permezz ta’ relazzjonijiet kuntrattwali bejn l-operatur Galileo u l-utent aħħari, jippermetti tipi ġodda ta’ applikazzjonijiet li jistgħu jgħinu lir-RIS. Servizzi bikrin huma disponibbli permezz tas-sistema prekursur “EGNOS, waqt li s-servizzi sħaħ ta’ l-operat tal-Galileo se jibdew jingħataw mill-2008 ’il quddiem.

6. IL-BENEFIċċJI TAR-RIS GħALL-IżVILUPP ġEJJIENI TAN-NAVIGAZZJONI INTERNA

Ir-RIS hija mistennija li tipprovdi erba’ tipi ta’ benefiċċji strateġiċi

- Żjieda fil-kompetittività

- Użu ottimizzat ta’ l-infrastruttura

- Titjib fis-sigurtà

- Żjieda fil-protezzjoni ambjentali

Il-kompetittività tat-Trasport fil-Passaġġi ta’ l-Ilma Interni

Ir-RIS tippermetti t-twaqqif ta’ servizzi kompetittivi ta’ trasport fil-passaġġi ta’ l-ilma interni. Din tipprovdi tagħrif aġġornat li jista’ jintuża biex ikunu ppjanati l-vjaġġi u biex ikunu kkalkulati aħjar l-iskedi tal-ħin.

Waqt li jibbażaw ruħhom fuq id-data preżenti u dik mistennija dwar il-ħafna vapuri li jkunu għaddejjin min-netwerk, l-operaturi tad-diega/pont/ terminal jkunu jistgħu jikkalkulaw għal kaptani individwali l-Ħinijiet Mitluba tal-Wasla (RTA). Waqt li jkun riesaq lejn diega/ terminal , il-kaptan jista’ jiddeċiedi li jaġġusta l-veloċità tat-tbaħħir tiegħu (veloċitajiet ta’ vjaġġar aktar omoġenei), li fl-aħħar mill-aħħar iwasslu għal tnaqqis fil-ħinijiet ta’ l-istennija qrib diegi jew f’ terminals .

Għalhekk, ir-RIS hija konformi mal-ħtiġiet ta’ informazzjoni ta’ amministrazzjoni ta’ katina ta’ provvista moderna, minħabba li din tippermetti l-aħjar użu u sorveljanza tar-riżorsi u l-possibbiltajiet għal reazzjonijiet flessibbli f’każ li jkun hemm xi devjazzjoni mill-ippjanar oriġinali.

It-tieni, ir-RIS l-aktar tipprovdi ċirkwiti ta’ informazzjoni mal-membri kollha tal-katina tal-provvista kif ukoll ma’ modi oħra ta’ trasport. Dawn iċ-ċirkwiti, li jneħħu kompletament kull ksur fil-katina ta’ l-informazzjoni, jippermettu l-integrazzjoni tat-trasport fil-passaġġi ta’ l-ilma interni fil-katini ta’ provvista inter-modali.

It-tielet, ir-RIS tippemetti s-sorveljanza tal-ħin reali tal-flotta li tkun qed tbaħħar fl-ilmijiet interni u li en route tkun qed tibdel il-kundizzjonijiet tal-kanali navigabbli. Din tippermetti li jkun hemm titjib fit-tmexxija tal-flotta, li jkun hemm l-aħjar użu tal-ħaddiema u li l-flotta tkun ibbażata fuq informazzjoni aġġornata, kif ukoll ippjanar aktar dettaljat fuq il-vjaġġ u l-amministrazzjoni tal-fundar tal-baħar ibbażat fuq tagħrif aġġornat fuq il-kundizzjonijiet tal-kanali navigabbli. L-informazzjoni tal-ħin reali tingħata biex tkun tista’ tintuża għat-tagħbija ta’ vapuri skond il-kundizzjonijiet kurrenti tat-tbaħħir.

L-aħjar użu ta’ l-infrastuttura

L-operaturi tat- terminals u d-diegi jistgħu jipproduċu ppjanar aħjar tar-riżorsi tat- terminal billi jirċievu informazzjoni marbuta mal-Ħinijiet Mistennija tal-Wasla (ETA) u tagħrif ieħor (eż. pjani ta’ ħażna, il-kejl tal-vapur) dwar il-vapuri li jkunu resqin. Din l-informazzjoni ta’ avviżi minn qabel tippermetti li jkun hemm avviċinament pro-attiv lejn l-iskedi ta’ terminal jew diega. Qabel ma l-vapur jidħol fil-port jew diega, l-operatur jkun jista’ jħejji u jiskeda l-ħidmiet ta’ l-immaniġġjar. Għall-kaptani, din tfisser inqas ħin biex joqogħdu jistennew u l-aħjar katina ta’ proċessi għall-vjaġġ kollu. L-infrastrutturi pubbliċi jgawdu mill-informazzjoni ta’ avviż minn qabel billi jkun hemm rati ta’ użu aħjar.

Barra minn hekk, ir-RIS tippermetti l-ġbir awtomatizzat ta’ tagħrif ta’ statistika u doganali. Tradizzjonalment, dan huwa marbut max-xogħol tal-kitba, li jaħlilek ħafna ħin u huwa suġġett ukoll għal żbalji fl-informazzjoni. Ir-RIS tagħmilha possibbli li l-ġbir awtomatiku ta’ l-informazzjoni meħtieġa jsir b’mod effiċjenti, u li fl-aħħar iwassal biex ikun hemm spiża pubblika ferm irħas.

Is-sigurtà tat-tbaħħir fil-passaġġi ta’ l-ilma interni

Bid-dħul tar-RIS, il-kaptani qed ikunu offruti tagħrif aġġornat u komplet dwar is-sitwazzjonijiet tat-traffiku. B’hekk huma jkunu jistgħu jieħdu deċiżjonijiet ta’ tbaħħir li jkunu fuq bażi ta’ tagħrif tajjeb, u minħabba f’hekk ikun hemm tnaqqis fl-inċidenti u diżastri. Tradizzjonalment, per eżempju, biex dawn jieħdu deċiżjonijiet ta’ tbaħħir, il-kaptani tal-vapuri qabel kellhom jistrieħu fuq informazzjoni li kienet tintwera fuq ir-radar u fuq tagħrif verbali pprovdut miċ-ċentri tas-servizz tat-traffiku tal-vapuri (VTS). L-applikazzjoni tar-RIS tejbet sew din is-sitwazzjoni: il-kaptani issa jużaw mapep elettroniċi, li bilfors iridu jkunu aġġornati, jirċievu informazzjoni preċiża dwar il-lokazzjoni minn fejn il-vapuri jkunu resqin, u jkunu mgħarrfa b’mod elettroniku dwar il-kundizzjonijiet preżenti tal-kanali navigabbli u t-temp.

Barra minn hekk, ir-RIS tippermetti li jkun hemm sorveljanza dettaljata dwar it-trasport ta’ oġġetti perikolużi, u b’hekk tkun qed tgħin biex ikunu evitati inċidenti waqt it-tbaħħir. Dawn u data oħra jippermettu tbaħħir b’sigurtà.

Ir-RIS tgħin ukoll fit-trasparenza tat-trasport tal-merkanzija. It-trasparenza hija prerekwiżit biex ikun hemm aktar sigurtà fl-operat tat-trasport. Dan jeħtieġ iċ-ċirkulazzjoni kontinwa ta’ informazzjoni li tingħata qabel u/jew tkun takkumpanja l-proċess materjali. Biċ-ċirkwiti armonizzati li qed jiżviluppaw, ir-RIS jappoġġja l-ġenerazzjoni ta’ proċessi ta’ tagħrif komprensivi u trasparenti u l-bdil ta’ informazzjoni mingħajr problemi (dikjarazzjonijiet ta’ avviż minn qabel, bdil ta’ data fuq merkanzija/kontejners eż. data doganali) bejn il-partijiet relevanti kollha f’katina ta’ trasport.

Il-ħarsien ambjentali

Ir-RIS twassal biex ikun hemm tnaqqis fil-konsum tal-karburant minħabba li twassal għal ippjanar aħjar fil-vjaġġi u skedar tal-ħin li wieħed jista’ jorbot fuqu aktar. Aktar minn hekk, ir-RIS tgħin biex ikun hemm bidla modali tal-merkanzija minn fuq it-toroq għall-passaġġi ta’ l-ilma interni. Dan iwassal mhux biss għal tnaqqis fil-gassijiet ta’ l-egżost bħalma huma l-CO2 u n-NOx, iżda wkoll fil-livelli tal-ħoss. Għalhekk, ir-RIS tappoġġja t-tnaqqis ta’ emissjonijiet li jkunu kkawżati b’attivitajiet ta’ trasport kemm direttament kif ukoll indirettament.

Fl-aħħarnett, ir-RIS joffri l-possibbiltà li jkun sorveljat it-trasport ta’ oġġetti perikolużi. Dan jippermetti tweġibiet f’waqthom f’każ ta’ xi inċidenti u diżastri ambjentali li jistgħu jseħħu. Minħabba li l-informazzjoni fuq il-movimenti kollha tat-traffiku jistgħu jinħażnu f’bażi ta’ tagħrif, il-bini mill-ġdid ta’ inċidenti jista’ jkun ta’ għajnuna fl-analiżi ta’ kawżi għaliex tali inċident ikun seħħ. Kollox ma’ kollox, din tgħin fil-ħarsien ambjenatli fejn għandu x’jaqsam it-tbaħħir fl-ilmijiet ta’ ġewwa.

7. Deskrizzjoni tad-Direttiva

L-għan tad-Direttiva proposta huwa li tistabbilixxi qafas għal żvilupp u użu armonizzat u interoperabbli tas-Servizzi ta’ Informazzjoni tax-Xmajjar fil-passaġġi ta’ l-ilma interni kollha tal-Komunità li huma ta’ Klassi IV jew iktar[5] sabiex tittejjeb is-sigurtà u l-effiċjenza ta’ l-operazzjonijiet tat-traffiku u t-trasport. Se tapplika wkoll għal portijiet interni kif definiti fil-qafas tat-TEN b’volum ta’ merkanzija ta’ mill-inqas 500.000 tunnellata fis-sena.[6] (Artikolu 1 u 2)

Id-Direttiva hija indirizzata lill-iStati Membri. Madankollu, l-iStati Membri mingħajr passaġġi ta’ l-ilma navigabbli m’humiex obbligati li japplikaw id-dispożizzjonijiet ta’ din id-Direttiva. L-iStati Membri li n-netwerk tal-kanali tagħhom m’hix konnessa ma’ netwerk ta’ Stat Membru ieħor (netwerk iżolat) jistgħu jeżentaw dawk il-kanali mill-applikazzjoni (Art.2§2). Madankollu huma rakkomandati li japplikaw ir-regoli tad-Direttiva fuq dawn il-kanali. (preambolu Nru 3). Barra minnhekk, għal passaġġi ta’ l-ilma interni li jaqgħu taħt l-iskop tad-Direttiva imma li jevidenzjaw densità baxxa ta’ traffiku, il-perijodu għall-implimentazzjoni jista’ jkun estiż. (Artikolu 11 § 3)

L-Artikolu 3 jistabbilixxi d-definizzjonijiet applikabbli għall-għanijiet ta’ din id-Direttiva.

L-Artikolu 4 jniżżel l-obbligi għall-iStati Membri biex jieħdu l-miżuri neċessarji biex jimplimentaw is-Servizzi ta’ Informazzjoni tax-Xmajjar u jistabbilixxi l-prinċipji għall-iżvilupp tagħhom. Jidentifika t-tipi differenti ta’ Servizzi ta’ Informazzjoni tax-Xmajjar potenzjali (bħal per eżempju, informazzjoni fuq il-kanali navigabbli biex jittejjeb l-ippjanar tal-vjaġġ, informazzjoni relatata mat-traffiku biex ikunu appoġġati d-deċiżjonijiet ta’ navigazzjoni u/jew it-tnaqqis tad-diżastri, informazzjoni biex tiffaċilita l-amministrazzjoni tat-trasport, eċċ) u jiddefinixxi l-obbligi speċifiċi ta’ l-iStati Membri fir-rigward tal-forniment ta’ data meħtieġa għat-twettiq tal-vjaġġ, il-forniment ta’ mapep elettroniċi ta’ navigazzjoni u ta’ avviżi lill-kaptani kif ukoll il-kapaċità ta’ l-awtoritajiet kompetenti li jirċievu r-rapporti elettroniċi tal-vapur fuq il-bastiment u l-merkanzija. Dawn l-obbligi huma speċifikati iktar fl-Anness tekniku.

Fil-prinċipju, id-Direttiva ma tobbligax lin-nies privati li jużawh, lill-kaptani u lill-operaturi tal-vapur li jinstallaw it-tagħmir neċessarju biex jieħdu sehem fir-RIS. Madankollu, l-iStati Membri għandhom jieħdu l-miżuri xierqa biex jinkoraġġixxu lil min juża (il-kaptani tal-vapuri, l-aġenti tal-bastiment, il-baħħara, il-propjetarji tal-merkanzija) u lill-bastimenti biex ikunu konformi mal-proċeduri ta’ rapportaġġ u mar-rekwiżiti ta’ tagħmir implikati minn din id-Direttiva. (Artikolu 4 § 6)

L-Artikolu 5 ifakkar li sabiex tkun assigurata l-implimentazzjoni armonizzata u interoperabbli tar-RIS, għandhom ikunu stabbiliti l-linji gwida u l-ispeċifikazzjonijiet tekniċi. Il-prinċipji għal-linji gwida u l-ispeċifikazzjonijiet tekniċi huma deskritti iktar f’Anness II tad-Direttiva.

Il- linji gwida se jkopru l-prinċipji tekniċi u r-rekwiżiti għall-ippjanar, implimentazzjoni u użu operattiv tar-RIS, is-sistemi relatati u l-arkitettura tar-RIS kif ukoll l-ispeċifikazzjonijiet għall-iskambju tad-data, kontenuti u komunikazzjoni.

L-ispeċifikazzjonijiet tekniċi huma maħsuba b’mod partikolari għall-ECDIS Interna, għar-rapportaġġ elettroniku tal-vapuri, għall-avviżi lill-kaptani, u għas-sistemi ta’ osservazzjoni u rintraċċar tal-bastimenti bħal per eżempju l-AIS (Sistemi ta’ Identifikazzjoni Awtomatika). Fid-dawl taż-żoni u l-estwarji tat-traffiku mħallat, l-ispeċifikazzjonijiet għandhom ikunu kompatibbli ma’ l-istandards marittimi fejn applikabbli u b’mod partikolari fir-rigward ta’ l-ECDIS Interna u tat-teknoloġiji ta’ osservazzjoni u rintraċċar tal-bastimenti bħalma hi l-AIS.

Il-linjigwida u l-ispeċifikazzjonijiet tekniċi se jkunu stabbiliti mill-Kummissjoni bl-għajnuna ta’ kumitat ta’ l-iStati Membri. Għal dan il-għan, hemm indikat orarju (Artikolu 5 § 2).

F’Artikolu 6, huwa stipulat l-użu ta’ teknoloġiji għall-pożizzjonar ta’ satelliti għall-iskop tar-RIS.

L-Artikolu 7 jistipula wkoll li fejn għandha x’taqsam is-sigurtà tan-navigazzjoni, it-tagħmir u l-applikazzjonijiet tas- software għandhom ikunu ċertifikati bħala konformi minn korpi nazzjonali li għandhom ikunu notifikati mill-iStati Membri. Iċ-ċertifikazzjoni għandha tkun rikonoxxuta b’mod reċiproku mill-iStati Membri kollha. L-iStati Membri għandhom ukoll jinnominaw u javżaw lill-awtorità/awtoritajiet kompetenti għar-RIS.

L-Artikolu 9 jirreferi għar-regoli dwar il-privatezza u s-sigurtà kif ukoll dwar l-użu mill-ġdid ta’ l-informazzjoni.

L-Artikolu 10 jistabbilixxi l-proċeduri għall-emenda ta’ l-anness tekniku.

L-Artikolu 11 jipprovdi l-bażi għall-Kumitat tar-RIS. Fl-adozzjoni tad-deċiżjonijiet meħtieġa, il-Kummissjoni se tkun mgħejjuna mill-Kumitat maħluq taħt id-Direttiva 91/672 u magħmul minn rappreżentanti ta’ l-iStati Membri. B’mod partikolari, il-Kumitat se jgħin lill-Kummissjoni fid-definizzjoni ta’ l-ispeċifikazzjonijiet u d-dettalji tekniċi għall-implimentazzjoni tas-servizzi. Għal dawn il-miżuri l-użu ta’ proċedura regolatorja huwa meqjus bħala l-iktar wieħed xieraq.[7]

Fid-dispożizzjonijiet transizzjonali, l-Artikolu 12 jaħseb għal perijodu gradwali ta’ transizzjoni għall-implimentazzjoni tad-Direttiva. Fil-prinċipju, l-iStati Membri għandhom jimplimentaw ir-rekwiżiti stabbiliti f’Artikolu 4 mhux iktar tard minn 24 xhar wara d-dħul fis-seħħ tal-linji gwida tekniċi u ta’ l-ispeċifikazzjonijiet rilevanti.

L-Artikolu 13 jistabbilixxi d-data għad-dħul fis-seħħ tad-Direttiva.

2004/0123 (COD)

Proposta għal

DIRETTIVA TAL-PARLAMENT EWROPEW U TAL-KUNSILL

dwar Servizzi ta’ Informazzjoni armonizzati tat-Traffiku tax-Xmajjar dwar passaġġi ta’ l-ilma interni fil-Komunità

IL-PARLAMENT EWROPEW U L-KUNSILL TA’ L-UNJONI EWROPEA,

Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 71 tiegħu,

Wara li kkunsidraw il-proposta mill-Kummissjoni ([8]),

Wara li kkunsidraw l-opinjoni tal-Kumitat Ekonomiku u Soċjali Ewropew ([9]),

Wara li kkunsidraw l-opinjoni tal-Kumitat tar-Reġjuni ([10]),

Waqt li jaġixxu skond il-proċedura stabbilita f’Artikolu 251 tat-Trattat ([11]),

Billi:

(1) L-użu ta’ teknoloġiji ta’ informazzjoni u komunikazzjoni fuq passaġġi ta’ l-ilma interni jgħin biex jiżdiedu b’mod sinjifikanti is-sigurtà u l-effiċjenza tat-trasport minn passaġġi ta’ l-ilma interni.

(2) F’xi Stati Membri applikazzjonijiet nazzjonali ta’ servizzi ta’ informazzjoni diġà qed jintużaw f’diversi passaġġi ta’ l-ilma. Sabiex tkun assigurata għajnuna ta’ navigazzjoni armonizzata, interoperabbli u miftuħa kif ukoll sistema ta’ informazzjoni fin-netwerk tal-Komunità, għandhom ikunu introdotti rekwiżiti komuni u speċifikazzjonijiet tekniċi.

(3) Fuq passaġġi ta’ l-ilma interni navigabbli mhux konnessi man-netwerk navigabbli ta’ Stat Membru ieħor, dawn ir-rekwiżiti u speċifikazzjonijiet tekniċi m’għandhomx għalfejn ikunu mandatorji. Huwa madankollu rakkomandat li jkunu implimentati s-Servizzi ta’ Informazzjoni tat-Traffiku fix-Xmajjar kif definiti f’din id-Direttiva dwar dawk il-passaġġi ta’ l-ilma interni u biex is-sistemi eżistenti jsiru interoperabbli magħhom.

(4) L-iżvilupp tas-Servizzi ta’ Informazzjoni tat-Traffiku fix-Xmajjar (RIS) għandu jkun ibbażat fuq għanijiet bħas-sigurtà, l-effiċjenza u l-ħarsien ta’ l-ambjent tan-navigazzjoni interna li jintlaħqu permezz ta’ amministrazzjoni tat-traffiku u t-trasport, protezzjoni ambjentali u infrastrutturali u l-infurzar ta’ regoli speċifiċi.

(5) Ir-rekwiżiti relatati mar-RIS għandhom mill-inqas ikollhom x’jaqsmu mas-servizzi ta’ informazzjoni li għandhom ikunu provduti mill-iStati Membri.

(6) It-twaqqif ta’ speċifikazzjonijiet tekniċi għandhom jinkludu sistemi bħal mapep elettroniċi tan-navigazzjoni, rapportaġġ elettroniku tal-vapuri, avviżi lill-kaptani u osservazzjoni u rintraċċar tal-bastimenti.

(7) L-introduzzjoni tar-RIS se tinkludi l-ipproċessar tad-data personali. Tali proċessar għandu jitwettaq skond ir-regoli Ewropej, kif stabbiliti inter alia fid-Direttiva 95/46/KE tal-Parlament Ewropew u tal-Kunsill ta’ l-24 ta’ Ottubru 1995 dwar il-protezzjoni ta’ l-individwi fir-rigward ta’ l-ipproċessar tad-data personali u dwar iċ-ċaqliq ħieles ta’ tali data ([12]) u fid-Direttiva 2002/58/KE tal-Parlament Ewropew u tal-Kunsill tat-12 ta’ Lulju 2002 li tikkonċerna l-ipproċessar ta’ data personali u l-protezzjoni tal-privatezza fis-settur tal-komunikazzjonijiet elettroniċi ([13]).

(8) Peress li l-għanijiet ta’ l-azzjonijiet li se jittieħdu, jiġifieri li jkunu stabbiliti RIS armonizzati fil-Komunità, ma jistgħux jintlaħqu b’mod suffiċjenti mill-iStati Membri u għalhekk jistgħu, minħabba d-dimensjoni Ewropea tagħhom, jintlaħqu aħjar fil-livell tal-Komunità, il-Komunità tista’ tadotta miżuri, skond il-prinċipju ta’ sussidjarjetà kif stabbilit f’Artikolu 5 tat-Trattat. Bi qbil mal-prinċipju ta’ proporzjonalità, kif stabbilit f’dak l-Artikolu, din id-direttiva ma tmurx lilhinn min dak li hu neċessarju sabiex tikseb dawk l-għanijiet.

(9) Il-miżuri meħtieġa għall-implimentazzjoni ta’ din id-Direttiva għandhom ikunu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tniżżel il-proċeduri għall-eżerċizzju tas-setgħat ta’ implimentazzjoni mogħtija lill-Kummissjoni,[14]

ADOTTAW DIN ID-DIRETTIVA:

Artikolu 1 Is-Suġġett

Din id-Direttiva tistabbilixxi qafas għall-użu ta’ Servizzi ta’ Informazzjoni tat-Traffiku fix-Xmajjar (RIS) fil-Komunità sabiex jappoġġaw it-trasport fil-passaġġi ta’ l-ilma interni bil-għan li jtejbu s-sigurtà, l-effiċjenza u l-ħarsien ta’ l-ambjent u biex jiffaċilitaw kollegament ma’ modi oħra ta’ transport.

Din id-Direttiva tipprovdi qafas li taħtu se jkunu żviluppati rekwiżiti, speċifikazzjonijiet u kondizzjonijiet tekniċi sabiex jassiguraw RIS armonizzati, interoperabbli u miftuħa fil-Passaġġi ta’ l-Ilma Interni tal-Komunità. Għandha tkun assigurata kontinwità ma’ servizzi oħra ta’ amministrazzjoni ta’ traffiku modali, b’mod partikolari l-amministazzjoni ta’ traffiku ta’ bastimenti marittimi u s-servizzi ta’ informazzjoni.

Artikolu 2Skop

1. Din id-Direttiva tapplika għall-implimentazzjoni u l-operazzjoni tar-RIS fil-passaġġi ta’ l-ilma interni kollha ta’ klassi IV u iktar skond il-Klassifikazzjoni tal-Passaġġi ta’ l-Ilma Interni maħsuba fir-Riżoluzzjoni UN/ECE Nru 30 tat-12 ta’ Novembru 1992 inklużi l-portijiet imsemmija fid-Deċiżjoni Nru 1346/2001/KE tal-Parlament Ewropew u tal-Kunsill tat-22 ta’ Mejju 2001 li temenda d-Deċiżjonoi 1692/96/KE fir-rigward tal-portijiet tal-baħar, portijiet interni u terminals intermodali kif ukoll il-proġett Nru 8 f’Anness III([15]).

2. Stat Membru jista’, wara li jikkonsulta lill-Kummissjoni, jeżenta mill-applikazzjoni ta’ din id-Direttiva kanali nazzjonali li ma jkunux konnessi b’kanali ta’ klassi IV jew għola man-netwerk navigabbli ta’ Stat Membru ieħor.

Artikolu 3Definizzjonijiet

Għall-għanijiet ta’ din id-Direttiva, għandhom japplikaw d-definizzjonijiet li ġejjin:

(a) Is-Servizzi ta’ Informazzjoni tax-Xmajjar (RIS) jfissru s-servizzi armonizzati ta’ informazzjoni biex jappoġġaw l-amministrazzjoni tat-traffiku u t-trasport fin-navigazzjoni interna, inkluż konnessjonijiet ma’ modi oħra ta’ trasport. Ir-RIS ma jieħdux ħsieb l-attivitajiet kummerċjali interni bejn kumpanija jew aktar involuti, imma huma miftuħa għall-konnessjoni ma’ attivitajiet kummerċjali.

(b) Is-Sistemi ta’ Informazzjoni għall-Kanali Navigabbli jfissru informazzjoni ġeografika, idroloġika u amministrattiva fir-rigward tal-passaġġi interni (kanali navigabbli). L-informazzjoni għall-Kanali Navigabbli hija informazzjoni li timxi f’direzzjoni waħda: mill-art għall-vapur jew mill-art għall-uffiċċju.

(c) Informazzjoni Tattika tat-Traffiku tfisser l-informazzjoni li taffettwa d-deċiżjonijiet immedjati ta’ navigazzjoni f’sitwazzjoni attwali tat-traffiku u ż-żoni ġeografiċi tal-qrib.

(d) Informazzjoni Strateġika tat-Traffiku tfisser informazzjoni li taffettwa d-deċiżjonijiet fuq perijodu twil jew medju ta’ l-utenti tar-RIS.

(e) L- applikazzjoni tar-RIS tfisser il-forniment ta’ servizzi ta’ informazzjoni tax-xmajjar permezz ta’ sistemi mfassla għal skop speċifiku.

(f) Iċ-ċentru tar-RIS ifisser il-post fejn is-servizzi jkunu amministrati mill-operaturi. Dan ikun imwaqqaf mill-awtorità kompetenti.

(g) L-utenti tar-RIS jfissru l-gruppi kollha differenti ta’ utenti inkluż l-kaptani tal-vapuri, l-operaturi tar-RIS, l-operaturi tal-magħluq/pont, l-awtoritajiet tal-kanali, l-operaturi tat-terminal, l-operaturi f’ċentri ta’ diżastri ta’ servizzi ta’ emerġenza, l-amministraturi tal-flotta, il-baħħara tal-kargu u s-sensara tal-merkanzija.

(h) L-interoperabbiltà tfisser li s-servizzi, kontenuti tad-data, modi u frekwenzi ta’ skambju ta’ data jkunu armonizzati b’tali mod li l-utenti tar-RIS jkollhom aċċess għall-istess servizzi u informazzjoni fuq livell Ewropew mingħajr il-ħtieġa li jibdlu t-tagħmir.

Artikolu 4It-twaqqif tas-Servizzi ta’ Informazzjoni tax-Xmajjar

1. L-iStati Membri għandhom jieħdu l-miżuri meħtieġa biex jimplimentaw ir-RIS fuq passaġġi ta’ l-ilma interni skond l-Artikolu 2.

2. Ir-RIS għandhom jinkludu servizzi bħal:

(a) Informazzjoni għall-Kanali Navigabbli

(b) Informazzjoni tat-Traffiku

(c) Amministrazzjoni tat-Traffiku

(d) Appoġġ għat-Tnaqqis tad-Diżastri

(e) Informazzjoni għall-Amministrazzjoni tat-Trasport

(f) Servizzi ta’ Statistika u tad-Dwana

(g) Ħlasijiet għall-Passaġġi ta’ l-Ilma Interni u dazji tal-port

3. L-iStati Membri għandhom jiżviluppaw is-servizzi b’tali mod li l-applikazzjoni tar-RIS tkun effiċjenti, espandibbli u interoperabbli sabiex tinteraġixxi ma’ applikazzjonijiet oħra tar-RIS u, jekk possibbli, ma’ sistemi għal modi oħra ta’ trasport. Se tipprovdi wkoll konnessjonijiet ma’ sistemi ta’ amministrazzjoni ta’ trasport u ta’ attivitajiet kummerċjali.

4. Sabiex twaqqaf ir-RIS, l-iStati Membri għandhom:

(a) jipprovdu lill-utenti tar-RIS d-data kollha rilevanti li tikkonċerna n-navigazzjoni fil-passaġġi ta’ l-ilma interni msemmija f’Artikolu 2. Din id-data għandha tkun provduta għallinqas f’format elettroniku aċċessibbli;

(b) jassiguraw li għall-Passaġġi ta’ l-Ilma Interni kollha li jkunu ta’ klassi Va jew iktar skond il-Klassifikazzjoni tal-Passaġġi ta’ l-Ilma Interni, mad-data msemmija fil-punt (a), jkunu aċċessibbli għal utenti tar-RIS mapep elettroniċi tan-navigazzjoni xierqa għal għanijiet ta’ navigazzjoni;

(c) jippermettu, f’dak li għandu x’jaqsam mar-rapportaġġ tal-vapuri mitlub mir-regolamenti nazzjonali jew internazzjonali, lill-awtoritajiet kompetenti li jirċievu rapporti elettroniċi tal-vapuri dwar id-data tal-vjaġġ u l-merkanzija tal-vapuri. Fit-trasport bejn il-fruntieri, din l-informazzjoni għandha tkun imwassla lill-awtoritajiet kompetenti ta’ l-istat qarib qabel il-wasla tal-bastimenti fil-fruntiera;

(d) jassiguraw li l-avviżi lill-kaptani, inklużi rapporti dwar il-livell ta’ l-ilma u s-silġ tal-passaġġi ta’ l-ilma interni tagħhom, ikunu pprovduti bħala messaġġi standardizzati, kodifikati u li jistgħu jiġu dawnlowdjati. Il-messaġġ standardizzat għandu jkun fih mill-inqas l-informazzjoni meħtieġa għas-sigurtà fin-navigazzjoni. L-avviżi lill-kaptani għandhom ikunu provduti għallinqas f’għamla elettronika aċċessibbli.

L-obbligi msemmija f’dan il-paragrafu għandhom ikunu sodisfatti skond l-ispeċifikazzjonijiet definiti f’Annessi I u II.

5. L-iStati Membri għandhom iwaqqfu ċentri tar-RIS skond il-ħtiġijiet reġjonali.

6. L-iStati Membri għandhom jagħmlu l-kanali VHF aċċessibbli għall-għanijiet ta’ Sistemi ta’ Identifikazzjoni Awtomatika kif determinat fil-Ftehim Reġjonali li jikkonċerna s-servizz radjutelefoniku fuq passaġġi ta’ l-ilma interni konkluż f’Basilea fis-6 ta’ April 2000 fil-qafas tar-regolamenti tar-radju ta’ l-Unjoni Internazzjonali tat-Telekomunikazzjoni (ITU).

7. L-iStati Membri għandhom jieħdu l-miżuri kollha neċessarji biex josservaw u jassiguraw li l-kaptani tal-vapuri, l-operaturi jew l-aġenti tal-bastimenti li jbaħħru fuq il-kanali tagħhom, il-baħħara jew il-propjetarji ta’ oġġetti li jinġarru abbord dawn il-bastimenti kif ukoll il-bastimenti nfushom jkunu konformi mar-rekwiżiti ta’ din id-Direttiva.

Artikolu 5Linji gwida u speċifikazzjonijiet tekniċi

1. Sabiex ikunu appoġġati s-servizzi msemmija f’Artikolu 4 (2) u biex tkun assigurata l-interoperabbiltà tagħhom kif mitlub mill-Artikolu 4 (3), il-Kummissjoni skond il-paragrafu 2 se tiddefinixxi linji gwida tekniċi għall-ippjanar, implimentazzjoni u użu operattiv tas-servizzi (linji gwida RIS) kif ukoll speċifikazzjonijiet tekniċi b’mod partikolari fl-oqsma li ġejjin:

(a) Display Elettroniku tal-Mapep u Sistema ta’ Informazzjoni għan-Navigazzjoni Interna (ECDIS Interna)

(b) Rapportaġġ Elettroniku tal-Vapuri

(c) Avviżi lill-Kaptani

(d) Sistemi ta’ Osservazzjoni u Rintraċċar.

Dawn il-linji gwida u speċifikazzjonijiet għandhom ikunu bbażati fuq il-prinċipji tekniċi stabbiliti f’Anness II.

2. Il-linji gwida u l-ispeċifikazzjonijiet tekniċi msemmija f’paragrafu 1 għandhom ikunu stabbiliti mill-Kummissjoni skond il-proċedura mniżżla f’Artikolu 11 (3), bi qbil ma’ l-orarju li ġej:

(a) il-linji gwida tar-RIS mhux iktar tard minn disa’ xhur wara d-dħul fis-seħħ ta’ din id-Direttiva,

(b) l-ispeċifikazzjonijiet tekniċi relatati ma’ l-ECDIS Interna, ir-Rapportaġġ Elettroniku tal-Vapuri u l-Avviżi lill-Kaptani mhux iktar tard minn tnax-il xahar wara d-dħul fis-seħħ ta’ din id-Direttiva,

(c) l-ispeċifikazzjonijiet tekniċi relatati mas-Sistemi ta’ Osservazzjoni u Rintraċċar mhux iktar tard minn ħmistax-il xahar wara d-dħul fis-seħħ ta’ din id-Direttiva.

3. Il-linji gwida u l-ispeċifikazzjonijiet tar-RIS għandhom ikunu ppubblikati fil- Ġurnal Uffiċjali ta’ l-Unjoni Ewropea .

Artikolu 6 Pożizzjonar bis-Satellita

Għall-għanijiet tas-Servizzi ta’ Informazzjoni tax-Xmajjar għandhom jintużaw it-teknoloġiji tal-pożizzjonar tas-satellita.

Artikolu 7 Ċertifikazzjoni tat-tagħmir tar-RIS

1. Fejn ikun meħtieġ għas-sigurtà fin-navigazzjoni u fejn ikun mitlub mill-ispeċifikazzjonijiet tekniċi rilevanti, it-tagħmir tar-RIS u l-applikazzjonijiet tas- software għandhom ikunu ċertifikati bħala konformi ma’ dawk l-ispeċifikazzjonijiet.

2. L-iStati Membri għandhom javżaw lill-Kummissjoni u lill-iStati Membri l-oħra bil-korpi nazzjonali responsabbli miċ-ċertifikazzjoni. L-iStati Membri kollha għandhom jirrikonoxxu ċertifikati maħruġa mill-korpi approvati.

Artikolu 8Awtoritajiet Kompetenti

L-iStati Membri għandhom jinnominaw awtoritajiet kompetenti għall-applikazzjonijiet tar-RIS u għall-iskambju internazzjonali tad-data. Dawn l-awtoritajiet għandhom ikunu notifikati lill-Kummissjoni.

Artikolu 9Regoli dwar il-privatezza, s-sigurtà u l-użu mill-ġdid ta’ l-informazzjoni

1. L-iStati Membri għandhom jassiguraw li l-ipproċessar ta’ data personali meħtieġa għat-tħaddim tar-RIS jitwettaq skond ir-Regoli Ewropej li jipproteġu l-libertajiet u d-drittijiet fundamentali ta’ l-individwi, inkluż id-Direttiva 95/46/KE u d-Direttiva 2002/58/KE. Huma jistgħu jużaw din l-informazzjoni biss għall-għanijiet tas-servizzi maħsuba kif deskritti f’Artikolu 4 (2).

2. L-iStati Membri għandhom jimplimentaw u jżommu proċeduri u servizzi ta’ sigurtà biex jipproteġu messaġġi tar-RIS u r-rekords tagħhom minn avvenimenti inkonvenjenti jew minn użu ħażin inkluż aċċess mhux xieraq, alterazzjoni jew telfien.

3. Tapplika wkoll id-Direttiva 2003/98/KE dwar l-użu mill-ġdida ta’ informazzjoni tas-settur pubbliku.

Artikolu 10Proċedura ta’ Emenda

L-Annessi I u II jistgħu jiġu emendati fid-dawl ta’ l-esperjenza miġbura mill-applikazzjoni ta’ din id-Direttiva u għandhom ikunu adattati għall-progress tekniku skond il-proċedura mniżżla f’Artikolu 11 (3).

Artikolu 11Il-Kumitat tar-RIS

1. Il-Kummissjoni għandha tkun mgħejjuna mill-Kumitat imwaqqaf b’Artikolu 7 tad-Direttiva 91/672/KEE.

2. Fejn issir referenza għal dan il-paragrafu, l-Artikoli 3 u 7 tad-Deċiżjoni 1999/468/KE għandhom japplikaw, wara konsiderazzjoni għad-dispożizzjonijiet ta’ l-Artikolu 8 tagħha.

3 Fejn issir referenza għal dan il-paragrafu, l-Artikoli 5 u 7 tad-Deċiżjoni 1999/468/KE għandhom japplikaw, wara konsiderazzjoni għad-dispożizzjonijiet ta’ l-Artikolu 8 tagħha. [Il-perijodu mniżżel f’Artikolu 5 (6) tad-Deċiżjoni 1999/468/KE għandu jkun ta’ tliet xhur.]

Artikolu 12Transpożizzjoni

1. L-iStati Membri għandhom idaħħlu fis-seħħ il-liġijiet, regolamenti u dispożizzjonijiet amministrattivi meħtieġa biex ikunu konformi ma’ din id-Direttiva sal-[…] l-iktar tard [ mhux iktar tard minn 18-il xahar wara d-dħul fis-seħħ tad-Direttiva ]. Għandhom minnufih jikkomunikaw lill-Kummissjoni t-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva.Meta l-iStati Membri jadottaw dawn id-dispożizzjonijiet, huma għandu jkollhom referenza għal din id-Direttiva jew għandhom ikunu akkumpanjati b’tali referenza fl-okkażjoni tal-pubblikazzjoni uffiċjali tagħhom. L-iStati Membri għandhom jiddeterminaw kif għandha ssir tali referenza.

2. L-iStati Membri għandhom jieħdu l-miżuri neċessarji biex ikunu konformi mar-rekwiżiti stabbiliti f’Artikolu 4 mhux iktar tard minn 24 xhar wara d-dħul fis-seħħ tal-linji gwida u speċifikazzjonijiet rilevanti msemmija f’Artikolu 5. Il-linji gwida u speċifikazzjonijiet tekniċi għandhom jidħlu fis-seħħ l-għada tal-pubblikazzjoni tagħhom fil- Ġurnal Uffiċjali ta’ l-Unjoni Ewropea .

3. Wara talba minn Stat Membru, il-Kummissjoni tista’ testendi skond il-proċedura mniżżla f’Artikolu 11 (2), il-perijodu imsemmi f’paragrafu 2 għall-implimentazzjoni ta’ rekwiżit wieħed jew aktar ta’ Artikolu 4, fir-rigward ta’ passaġġi ta’ l-ilma interni kif definiti f’Artikolu 2 imma b’densità baxxa ta’ traffiku. Dan il-perijodu jista’ jkun estiż b’24 xhar; l-estensjoni tista’ tkun imġedda. Il-ġustifikazzjoni li għandha tkun provduta mat-talba ta’ l-iStat Membru għandha tirreferi għad-densità tat-traffiku u l-kondizzjonijiet ekonomiċi fuq dak il-passaġġ ta’ l-ilma partikolari.

4. L-iStati Membri għandhom jikkomunikaw lill-Kummissjoni t-test bid-dispożizzjonijiet ewlenin tal-liġi nazzjonali li huma jadottaw fil-qasam regolat b’din id-Direttiva.

5. Fejn meħtieġ, l-iStati Membri għandhom jgħinu lil xulxin fl-implimentazzjoni ta’ din id-Direttiva.

Artikolu 13D ħul fis-seħħ

Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil- Ġurnal Uffiċjali ta’ l-Unjoni Ewropea .

Artikolu 14

Din id-Direttiva hija indirizzata lill-iStati Membri.

Magħmula fi Brussel,

Għall-Parlament Ewropew Għall-Kunsill

Il-President Il-President

Anness I

Rekwiżiti minimi ta’ data

Kif imsemmi f’Artikolu 4 (4) (a), id-data li ġejja għandha tkun fornuta b’mod partikolari:

- Fusi tal-kanali b’indikazzjoni tal-kilometri,

- Restrizzjonijiet għal bastimenti jew konvojs f’termini ta’ tul, wisa’, kurrent jew jew kurrent ta’ l-arja,

- Ħinijiet ta’ operazzjoni għal strutturi li jirrestrinġu, b’mod partikolari magħluqa u pontijiet,

- Post tal-portijiet u siti ta’ trażbord,

- Data ta’ referenza għal kejl standard tal-livell ta’ l-ilma rilevanti għan-navigazzjoni.

Anness II

Prinċipji għal-linji gwida u l-ispeċifikazzjonijiet tekniċi tar-RIS

1. Linji gwida tar-RIS

Il-linji gwida tar-RIS imsemmija f’Artikolu 5 għandhom jirrispettaw il-prinċipji li ġejjin:

a) l-indikazzjoni ta’ rekwiżiti tekniċi għall-ippjanar, implimentazzjoni u użu operattiv ta’ servizzi u sistemi relatati,

b) l-arkitettura u l-organizzazzjoni tar-RIS, u

c) rakkomandazzjonijiet għal bastimenti biex jieħdu sehem fir-RIS, għal servizzi individwali u għall-iżvilupp gradwali tar-RIS.

2. ECDIS Interna

L-ispeċifikazzjonijiet tekniċi li għandhom ikunu stabbiliti skond l-Artikolu 5 għal sistema ta’ display elettroniku tal-mapep u ta’ informazzjoni (ECDIS Interna) għandhom jirrispettaw il-prinċipji li ġejjin:

a) kompattibbiltà ma’ l-ECDIS marittimu sabiex ikun faċilitat it-traffiku ta’ bastimenti interni f’żoni mħallta ta’ traffiku ta’ l-estwarji u tat-traffiku bejn il-baħar u x-xmajjar,

b) id-definizzjoni ta’ rekwiżiti minimi għal tagħmir ta’ l-ECDIS Interna kif ukoll il-kontenut minimu ta’ mapep elettroniċi tan-navigazzjoni bl-għan tas-sigurtà fin-navigazzjoni, b’mod partikolari

- livell għoli ta’ fiduċja u aċċessibbiltà tat-tagħmir ta’ l-ECDIS Interna użat,

- ir-robustezza tat-tagħmir ta’ l-ECDIS Interna sabiex jirreżisti l-kondizzjonijiet ambjentali li tipikament jiġru abbord ta’ bastiment mingħajr ma jsofri xi tnaqqis fil-kwalità,

- l-inklużjoni fil-mappa elettronika tan-navigazzjoni ta’ kull tip ta’ oġġetti ġeografiċi (eż. fruntieri tal-kanali navigabbli, kostruzzjonijiet max-xatt, sinjali ta’ allarm) li huma meħtieġa għas-sigurtà fin-navigazzjoni,

- il-monitoraġġ tal-mappa elettronika b’immaġni tar-radar mpoġġija fuqha meta wżata għat-treġija tal-bastiment,

- l-integrazzjoni ta’ informazzjoni dwar il-fond fil-kanal navigabbli fuq il-mappa u d- display elettroniku tan-navigazzjoni għal livell ta’ l-ilma predefinit jew attwali,

- l-integrazzjoni ta’ informazzjoni addizzjonali (eż. ta’ partijiet oħra għajr l-awtoritajiet kompetenti) fil-mappa u d-display elettroniku tan-navigazzjoni fl-ECDIS Interna mingħajr ma tkun effettwata l-informazzjoni li hi meħtieġa għas-sigurtà fin-navigazzjoni.

c) l-aċċessibbiltà tal-mapep elettroniċi tan-navigazzjoni għall-utenti kollha.

d) id-disponibbiltà tad-data għall-mapep elettroniċi tan-navigazzjoni għall-manifatturi kollha ta’ l-applikazzjonijiet.

3. Rapportaġġ Elettroniku tal-Vapuri

L-ispeċifikazzjonijiet tekniċi għar-Rapportaġġ Elettroniku tal-Vapuri fin-navigazzjoni interna bi qbil ma’ l-Artikolu 5 għandhom jirrispettaw il-prinċipji li ġejjin:

a) l-iffaċilitar ta’ l-iskambju ta’ data elettronika bejn l-awtoritajiet kompetenti ta’ l-iStati Membri, bejn il-parteċipanti fin-navigazzjoni interna kif ukoll marittima u fit-trasport multi-modali fejn tkun involuta n-navigazzjoni interna,

b) l-użu ta’ messaġġ ta’ notifika ta’ trasport standardizzat għal messaġġi bejn il-vapur u l-awtorità, l-awtorità u l-vapur u l-awtorità u l-awtorità sabiex tinkiseb kompattibbiltà man-navigazzjoni marittima,

c) l-użu ta’ listi ta’ kodiċi u klassifikazzjonijiet aċċettati internazzjonalment, possibbilment miżjuda għal ħtiġijiet addizzjonali ta’ navigazzjoni interna,

d) l-użu ta’ numru uniku ta’ identifikazzjoni għal bastiment Ewropew.

4. Avviżi lill-Kaptani

L-ispeċifikazzjonijiet tekniċi għall-Avviżi lill-Kaptani bi qbil ma’ l-Artikolu 5, b’mod partikolari fir-rigward ta’ l-informazzjoni tal-kanali navigabbli, l-informazzjoni u l-amministrazzjoni tat-traffiku kif ukoll l-ippjanar tal-vjaġġi, għandhom jirrispettaw il-prinċipji li ġejjin:

a) struttura standardizzata ta’ data li tuża moduli ta’ test predefinit u kodifikat f’livell għoli sabiex jippermetti traduzzjoni awtomatika ta’ l-iktar kontenut importanti f’lingwi oħra u biex jiffaċilita l-integrazzjoni ta’ avviżi lill-kaptani fis-sistemi ta’ l-ippjanar tal-vjaġġi,

b) il-kompattibbiltà ta’ l-istruttura standardizzata tad-data ma’ l-istruttura ta’ data ta’ l-ECDIS Interna sabiex tkun faċilitata l-integrazzjoni ta’ l-avviżi lill-kaptani fl-ECDIS Interna.

5. Sistemi ta’ Osservazzjoni u Rintraċċar

L-ispeċifikazzjonijiet tekniċi għas-sistemi ta’ osservazzjoni u rintraċċar tal-bastimenti bi qbil ma’ l-Artikolu 5 għandhom jirrispettaw il-prinċipji li ġejjin:

a) id-definizzjoni tar-rekwiżiti dwar is-sistemi, il-messaġġi standard u l-proċeduri sabiex dawn ikunu jistgħu jiġi provduti b’mod awtomatiku,

b) id-differenzjar bejn sistemi xierqa għar-rekwiżiti ta’ informazzjoni tattika tat-traffiku u sistemi xierqa għar-rekwiżiti ta’ informazzjoni strateġika tat-traffiku, kemm fir-rigward tal-preċiżjoni fil-pożizzjonar u kemm fir-rata ta’ l-aġġornament meħtieġ,

c) id-deskrizzjoni tas-sistemi tekniċi rilevanti għall-osservazzjoni u r-rintraċċar tal-bastimenti, bħal per eżempju l-AIS Interna (Sistema Interna ta’ Identifikazzjoni Awtomatika),

d) kompattibbiltà mas-sistema marittima AIS sabiex ikun faċilitat it-traffiku tal-bastimenti interni f’żoni mħallta tat-traffiku ta’ l-estwarji u tat-traffiku bejn il-baħar u x-xmajjar,

e) il-kapaċità ta’ l-infrastruttura fuq l-art li tagħmel parti min-netwerk tal-passaġġi ta’ l-ilma interni fl-addattament tal-messaġġi marittimi ta’ l-AIS.

LEGISLATIVE FINANCIAL STATEMENT

Policy area(s): Energy and Transport Activit(y/ies): Sustainable mobility policy |

TITLE OF ACTION: DIRECTIVE OF THE EUROPEAN PARLIAMENT AND OF THE COUNCIL ON HARMONISED RIVER INFORMATION SERVICES (RIS) ON INLAND WATERWAYS IN THE COMMUNITY |

1. BUDGET LINE(S) + HEADING(S)

Budget line: A – 7031, Heading: Meetings and invitations in general (ABB nomenclature: 06.01.02.11)

2. OVERALL FIGURES

2.1. Total allocation for action (Part B): € million for commitment

2.2. Period of application:

start: 2005 end: not determined

2.3. Overall multiannual estimate of expenditure:

(a) Schedule of commitment appropriations/payment appropriations (financial intervention) (see point 6.1.1)

€ million ( to three decimal places)

2005 | 2006 | 2007 | 2008 | 2009 | subs. Years | Total |

Commitments | - | - | - | - | - | - | - |

Payments | - | - | - | - | - | - | - |

(b) Technical and administrative assistance and support expenditure (see point 6.1.2)

Commitments |

Payments |

Subtotal a+b |

Commitments |

Payments |

(c) Overall financial impact of human resources and other administrative expenditure (see points 7.2 and 7.3)

Commitments/ payments | 0.119 | 0.119 | 0.119 | 0.119 | 0.119 | 0.595 |

TOTAL a+b+c |

Commitments | 0.119 | 0.119 | 0.119 | 0.119 | 0.119 | 0.595 |

Payments | 0.119 | 0.119 | 0.119 | 0.119 | 0.119 | 0.595 |

2.4. Compatibility with financial programming and financial perspective

[x] Proposal is compatible with existing financial programming.

Proposal will entail reprogramming of the relevant heading in the financial perspective.

Proposal may require application of the provisions of the Interinstitutional Agreement.

2.5. Financial impact on revenue: [16]

[x] Proposal has no financial implications (involves technical aspects regarding implementation of a measure)

OR

Proposal has financial impact – the effect on revenue is as follows:

(NB All details and observations relating to the method of calculating the effect on revenue should be shown in a separate annex.)

(€ million to one decimal place)

Prior to action [Year n-1] | Situation following action |

Non-comp | Non-diff | NO | NO | NO |

4. LEGAL BASIS

ARTICLE 71 OF THE EC TREATY

5. DESCRIPTION AND GROUNDS

5.1. Need for Community intervention

5.1.1. Objectives pursued

The Commission White Paper on Transport policy (COM (2001) 370) stipulates the installing of highly efficient navigational aid and communication systems on the inland waterway netwerk of the Community.

The Community has already put some financial effort in the development of river information systems in the framework of the research and development framework programmes.

On this basis, Member States have developed a variety of stand-alone telematic services and systems and put them into place on their inland waterways. Sometimes, there exist even various applications within one Member State.

The Directive creates the necessary framework and conditions in order to ensure that the services and systems are implemented in a harmonised and interoperable way on the inland waterways in the Community.

In adopting the necessary decisions for a harmonised deployment of the services, the Commission will be assisted by a committee composed by representatives of the MS. In particular the committee will assist the Commission in defining the technical specifications and details for the implementation of the services.

5.1.2. Measures taken in connection with ex ante evaluation

Not applicable

5.1.3. Measures taken following ex post evaluation

Not applicable

5.2. Action envisaged and budget intervention arrangements

The general objective of the action is the establishment of a framework for a harmonised and interoperable deployment and use of River information services on Community inland waterways. The action is addressed to the Member States concerned which shall take the necessary measures to implement the services on their waterways within the framework and provisions laid down by the Directive.

Beneficiaries are the users of the services, i.e. the shipping industry as such, the ship operators and boat masters as well as infrastructure managers.

The objective shall be achieved by the definition of technical guidelines for the implementation and the functioning of the services as well as by defining the technical specifications for the various applications.

To this end, Article 11 of the proposed Directive provides for a committee of Member States’ representatives with practical experience in the field of information and communication technologies on inland waterways. The committee will help the Commission in preparing the relevant decisions on a properly informed basis. Such a committee does not exist yet and will therefore have to be set up. It will base its work on the findings of research projects conducted under the research and development framework programme, in particular on the COMPRIS project which is dealing with implementation issues of RIS.

The following matters, and possibly others in the framework of the Directive, will be referred to the Committee:

- Guidelines covering the technical principles and requirements for the planning, implementing and operational use of services and related systems as well as the RIS architecture and organisation;

- preparation of technical specifications for an electronic navigational chart display and information system (Inland ECDIS);

- preparation of technical specifications for Electronic Ship Reporting;

- preparation of technical specifications for Notices to Skippers;

- preparation of technical specifications for vessel tracking and tracing systems.

5.3. Methods of implementation

The work will be carried out by the Committee and working groups of outside experts chosen jointly in cooperation with the Committee and paid by the Commission which will also be responsible for the monitoring of the Committee and the expert groups.

6. FINANCIAL IMPACT

6.1. Total financial impact on Part B - (over the entire programming period)

(The method of calculating the total amounts set out in the table below must be explained by the breakdown in Table 6.2. )

6.1.1. Financial intervention

Commitments (in € million to three decimal places)

Breakdown | [Year n] | [n+1] | [n+2] | [n+3] | [n+4] | [n+5 and subs. Years] | Total |

Action 1 |

Action 2 |

etc. |

TOTAL |

6.1.2. Technical and administrative assistance, support expenditure and IT expenditure (commitment appropriations)

[Year n] | [n+1] | [n+2] | [n+3] | [n+4] | [n+5 and subs. years] | Total |

1) Technical and administrative assistance |

a) Technical assistance offices |

b) Other technical and administrative assistance: - intra muros: - extra muros: of which for construction and maintenance of computerised management systems |

Subtotal 1 |

2) Support expenditure |

a) Studies |

b) Meetings of experts |

c) Information and publications |

Subtotal 2 |

TOTAL |

6.2. Calculation of costs by measure envisaged in Part B (over the entire programming period)[17]

(Where there is more than one action, give sufficient detail of the specific measures to be taken for each one to allow the volume and costs of the outputs to be estimated.)

Commitments (in € million to three decimal places)

Breakdown | Type of outputs (projects, files ) | Number of outputs (total for years 1…n) | Average unit cost | Total cost (total for years 1…n) |

1 | 2 | 3 | 4=(2X3) |

Action 1 - Measure 1 - Measure 2 Action 2 - Measure 1 - Measure 2 - Measure 3 etc. |

TOTAL COST |

If necessary explain the method of calculation

7. IMPACT ON STAFF AND ADMINISTRATIVE EXPENDITURE

7.1. Impact on human resources

Types of post | Staff to be assigned to management of the action using existing and/or additional resources | Total | Description of tasks deriving from the action |

Number of permanent posts | Number of temporary posts |

Officials or temporary staff | A B C | If necessary, a fuller description of the tasks may be annexed. |

Other human resources |

Total |

7.2. Overall financial impact of human resources

Type of human resources | Amount (€) | Method of calculation * |

Officials Temporary staff |

Other human resources (specify budget line) |

Total |

The amounts are total expenditure for twelve months.

7.3. Other administrative expenditure deriving from the action

Budget line: A - 7031 (number and heading) | Amount € | Method of calculation |

Overall allocation (Title A7) A0701 – Missions A07030 – Meetings A07031 – Compulsory committees 1 A07032 – Non-compulsory committees 1 A07040 – Conferences A0705 – Studies and consultations Other expenditure (specify) | 119 100 | Standard costs 2004 - € 650 for EU 25 - € 1000 for future Member States - € 800 for non-government. experts 2 Committee meetings per year: 27 participants (25 Member States + 2 future Member States). € 18 250 per meeting for the reimbursement of travel expenses. 4 Expert working group meetings/year: 20 participants (25 Member States + 2 future Member States + 3 non-government. experts). € 20 650 per meeting for the reimbursement of travel expenses |

Information systems (A-5001/A-4300) |

Other expenditure - Part A (specify) |

Total | 119 100 |

The amounts are total expenditure for twelve months.

1 Specify the type of committee and the group to which it belongs.

I. Annual total (7.2 + 7.3) II. Duration of action III. Total cost of action (I x II) | €119 100 5 years €595 500 |

The needs in terms of human and administrative resources shall be covered within the allocation granted to the managing DG in the framework of the annual allocation procedure.

8. FOLLOW-UP AND EVALUATION

8.1. Follow-up arrangements

The execution of the tasks laid down by the Directive will be monitored by the Commission on the basis of the work programme of the RIS Committee. The work programme and the related timetable for the execution of the tasks under the Directive will be established at the initial meetings of the committee. The first of these tasks is to introduce the technical guidelines for the implementation of RIS and the adoption of the technical specifications for the various systems at Community level.

8.2. Arrangements and schedule for the planned evaluation

At the latest three years after the entry into force of the Directive, the Commission will draw up a report analysing the functioning of the RIS. The aim is to ensure that the services are being deployed in accordance with the objectives of the Directive and with the technical specifications adopted until then. The assessment will be carried out in cooperation with the RIS Committee.

9. ANTI-FRAUD MEASURES

Not applicable

[1] White Paper dwar il-politika ta’ l-Ewropa dwar it-Trasport għall-2010: żmien ta’ deċiżjoni, il-Komunitajiet Ewropej 2001

[2] A5-0444/2002 (ĠU …)

[3] Ir-Rapport Van Miert

[4] http://www.euro-compris.org

[5] Klassifikazzjoni tal-Passaġġi ta’ l-Ilma Interni, Riżoluzzjoni Nru 30 tal-Parti ta’ Ħidma UN/ECE dwar it-Trasport minn Passaġġi Interni ta’ l-Ilma tat-12 ta’ Novembru 1992

[6] Id-Deċiżjoni Nru 1346/2001/KE (ĠU L 185, tas-6.7.2001, p.1).

[7] Id-Deċiżjoni 1999/468/KE (ĠU L 184, tas-17.7.1999, p. 23).

[8] ĠU C […], […], p. […].

[9] ĠU C […], […], p. […].

[10] ĠU C […], […], p. […].

[11] ĠU C […], […], p. […].

[12] ĠU L 281, tat-23.11.1995, p. 31.

[13] ĠU L 201, tal-31.7.2002, p. 37.

[14] ĠU L 184, tas-17.7.1999, p. 23.

[15] ĠU L 185, tas-6.7.2001, p.1

[16] For further information, see separate explanatory note.

[17] For further information, see separate explanatory note.